01994A0103(01) — LT — 15.03.2021 — 018.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

Iš dalies keičiamas:





Pataisytas:







(*) Šis aktas nebuvo skelbtas lietuvių kalba.









▼B

EUROPOS EKONOMINĖS ERDVĖS SUSITARIMAS

TURINYS PREAMBULĖ I DALIS TIKSLAI IR PRINCIPAI II DALIS LAISVAS PREKIŲ JUDĖJIMAS 1 skyrius Pagrindiniai principai 2 skyrius Žemės ūkio ir žuvininkystės produktai 3 skyrius Bendradarbiavimas muitinės reikalų srityje ir prekybos lengvinimas 4 skyrius Kitos su laisvu prekių judėjimu susijusios taisyklės 5 skyrius Anglių ir plieno produktai III DALIS LAISVAS ASMENŲ, PASLAUGŲ IR KAPITALO JUDĖJIMAS 1 skyrius Darbuotojai ir savarankiškai dirbantys asmenys 2 skyrius Įsisteigimo teisė 3 skyrius Paslaugos 4 skyrius Kapitalas 5 skyrius Bendradarbiavimas ekonominės ir pinigų politikos srityje 6 skyrius Transportas IV DALIS KONKURENCIJA IR KITOS BENDROSIOS TAISYKLĖS 1 skyrius Įmonėms taikomos taisyklės 2 skyrius Valstybės pagalba 3 skyrius Kitos bendrosios taisyklės V DALIS SU KETURIOMIS LAISVĖMIS SUSIJUSIOS HORIZONALIOSIOS NUOSTATOS 1 skyrius Socialinė politika 2 skyrius Vartotojų apsauga 3 skyrius Aplinka 4 skyrius Statistika 5 skyrius Bendrovių teisė VI DALIS BENDRADARBIAVIMAS SU KETURIOMIS LAISVĖMIS NESUSIJUSIOSE SRITYSE VII DALIS INSTITUCINĖS NUOSTATOS 1 skyrius Asociacijos struktūra 2 skyrius Sprendimų priėmimo tvarka 3 skyrius Vienodumas, priežiūros procedūra ir ginčų sprendimas 4 skyrius Apsaugos priemonės VIII DALIS FINANSINIS MECHANIZMAS IX DALIS BENDROSIOS IR BAIGIAMOSIOS NUOSTATOS PROTOKOLAS PRIEDAI BAIGIAMASIS AKTAS







PREAMBULĖ ▼M187 EUROPOS BENDRIJA, BELGIJOS KARALYSTĖ, BULGARIJOS RESPUBLIKA, ČEKIJOS RESPUBLIKA, DANIJOS KARALYSTĖ, VOKIETIJOS FEDERACINĖ RESPUBLIKA, ESTIJOS RESPUBLIKA, AIRIJA, GRAIKIJOS RESPUBLIKA, ISPANIJOS KARALYSTĖ, PRANCŪZIJOS RESPUBLIKA, ▼M268 KROATIJOS RESPUBLIKA, ▼M187 ITALIJOS RESPUBLIKA, KIPRO RESPUBLIKA, LATVIJOS RESPUBLIKA, LIETUVOS RESPUBLIKA, LIUKSEMBURGO DIDŽIOJI HERCOGYSTĖ, VENGRIJOS ►M268 ————— ◄ , ▼M268 MALTOS RESPUBLIKA, ▼M187 NYDERLANDŲ KARALYSTĖ, AUSTRIJOS RESPUBLIKA, LENKIJOS RESPUBLIKA, PORTUGALIJOS RESPUBLIKA, RUMUNIJA, SLOVĖNIJOS RESPUBLIKA, SLOVAKIJOS RESPUBLIKA, SUOMIJOS RESPUBLIKA, ŠVEDIJOS KARALYSTĖ, JUNGTINĖ DIDŽIOSIOS BRITANIJOS IR ŠIAURĖS AIRIJOS Karalystė ir ISLANDIJOS RESPUBLIKA, LICHTENŠTEINO KUNIGAIKŠTYSTĖ, NORVEGIJOS KARALYSTĖ, ▼B ĮSITIKINUSIOS, kad Europos ekonominė erdvė prisidės prie taika, demokratija ir žmogaus teisėmis pagrįstos Europos kūrimo; VĖL PATVIRTINDAMOS didelę svarbą, teikiamą ypatingiems Europos bendrijos, jos valstybių narių ir ELPA valstybių santykiams, pagrįstiems artumu, ilgalaikėmis bendromis vertybėmis ir Europos identitetu; PASIRYŽUSIOS prisidėti, remiantis rinkos ekonomika, prie prekybos liberalizavimo ir bendradarbiavimo visame pasaulyje, ypač remiantis Bendrojo susitarimo dėl muitų tarifų ir prekybos bei Konvencijos dėl Ekonominio bendradarbiavimo ir plėtros organizacijos nuostatomis; ATSIŽVELGDAMOS į tikslą sukurti dinamišką ir vientisą Europos ekonominę erdvę, pagrįstą bendromis taisyklėmis ir vienodomis konkurencijos sąlygomis, užtikrinančią tinkamas vykdymo priemones, įskaitant teisminiu lygiu taikomas priemones, ir pasiektą remiantis lygybe ir abipusiškumu bei bendra Susitariančiųjų Šalių turimos naudos, teisių ir pareigų pusiausvyra; PASIRYŽUSIOS sudaryti sąlygas kiek įmanoma labiau įgyvendinti laisvą prekių, asmenų, paslaugų ir kapitalo judėjimą visoje Europos ekonominėje erdvėje, taip pat tvirtesniam ir platesniam bendradarbiavimui gretutinės ir horizontalios politikos srityje; SIEKDAMOS skatinti harmoningą Europos ekonominės erdvės plėtrą ir įsitikinusios būtinybe taikant šį Susitarimą prisidėti prie ekonominių bei socialinių skirtumų regionuose mažinimo; NORĖDAMOS prisidėti prie Europos Parlamento ir ELPA valstybių parlamentų narių, taip pat socialinių partnerių Europos bendrijoje ir ELPA valstybėse bendradarbiavimo stiprinimo; ĮSITIKINUSIOS svarbiu vaidmeniu, kurį Europos ekonominėje erdvėje, naudodamiesi šiuo Susitarimu suteiktomis teisėmis ir šių teisių teismine apsauga, turės asmenys; PASIRYŽUSIOS išsaugoti, apsaugoti ir pagerinti aplinkos kokybę bei užtikrinti saikingą ir protingą gamtinių išteklių naudojimą visų pirma remiantis tvarios plėtros principu, taip pat principu, kad reikia imtis atsargumo ir prevencinių veiksmų; PASIRYŽUSIOS ateityje kuriant taisykles remtis aukštu sveikatos, saugos ir aplinkos apsaugos lygiu; PAŽYMĖDAMOS socialinės dimensijos, įskaitant vienodą požiūrį į vyrus ir moteris, plėtojimo Europos ekonominės erdvėje svarbą ir norėdamos užtikrinti ekonominę ir socialinę pažangą bei Europos ekonominėje erdvėje skatinti visiško užimtumo sąlygas, aukštesnį gyvenimo lygį ir geresnes darbo sąlygas; PASIRYŽUSIOS, kad būtų pasiektas aukštas vartotojų apsaugos lygis, remti vartotojų interesus ir sustiprinti jų pozicijas rinkoje; PRISIDĖDAMOS prie bendrų tikslų stiprinti Europos pramonės mokslinę ir technologinę bazę ir skatinti ją tapti konkurencingesne tarptautiniame lygmenyje; MANYDAMOS, kad šio Susitarimo sudarymas jokiu būdu nesukliudys bet kuriai ELPA valstybei pasinaudoti galimybe prisijungti prie Europos Bendrijų; KADANGI besąlygiškai gerbiant teismų nepriklausomumą Susitariančiųjų Šalių tikslas yra pasiekti ir išlaikyti vienodą šio Susitarimo nuostatų ir tų Bendrijos teisės aktų nuostatų, kurios yra realiai perkeltos į šį Susitarimą,aiškinimą ir taikymą bei pasiekti, kad keturių laisvių ir konkurencijos sąlygų srityje būtų laikomasi vienodo požiūrio į asmenis ir ūkio subjektus; KADANGI laikantis šio Susitarimo nuostatų ir viešosios tarptautinės teisės nustatytų apribojimų šis Susitarimas nesuvaržo Susitariančiųjų Šalių savarankiškumo priimti sprendimus ar teisės sudaryti sutartis, NUSPRENDĖ sudaryti šį Susitarimą:







I DALIS

TIKSLAI IR PRINCIPAI

1 straipsnis

1. Šio asociacijos Susitarimo tikslas yra skatinti nuolatinį ir subalansuotą Susitariančiųjų Šalių prekybos ir ekonominių santykių stiprinimą taikant vienodas konkurencijos sąlygas ir laikantis tokių pačių taisyklių tam, kad būtų sukurta vientisa Europos ekonominė erdvė (toliau — EEE).

2. Kad būtų pasiekti šio straipsnio 1 dalyje išdėstyti tikslai, asociacija, laikantis šio Susitarimo nuostatų, reiškia: a) laisvą prekių judėjimą; b) laisvą asmenų judėjimą; c) laisvą paslaugų judėjimą; d) laisvą kapitalo judėjimą; e) sistemos, užtikrinančios, kad konkurencija nebus iškraipyta ir kad bus vienodai laikomasi konkurenciją reglamentuojančių taisyklių, sukūrimą; taip pat f) glaudesnį bendradarbiavimą kitose srityse, pavyzdžiui, mokslinių tyrimų ir plėtros, aplinkos, švietimo ir socialinės politikos.

2 straipsnis

Šiame Susitarime:

a) „Susitarimas“ — tai pagrindinis Susitarimas, jo protokolai ir priedai, taip pat juose nurodyti aktai;

(b) ►M135 the term ‘EFTA States’ means the ►M187 ————— ◄ Iceland, the Principality of Liechtenstein and the Kingdom of Norway; ◄

c) „Susitariančiosios Šalys“ —tai, kai kalbama apie Bendriją ir EB valstybes nares, Bendrija ir EB valstybės narės arba Bendrija, arba EB valstybės narės. Reikšmė, kuri kiekvienu atveju turi būti priskirta šiai sąvokai, nustatoma atsižvelgiant į atitinkamas šio Susitarimo nuostatas ir į atitinkamą Bendrijos ir EB valstybių narių kompetenciją, kurią apibrėžia Europos ekonominės bendrijos steigimo sutartis ir Europos anglių ir plieno bendrijos steigimo sutartis;

▼M135

d) the term ‘Act of Accession of 16 April 2003’ shall mean the Act concerning the conditions of Accession of the Czech Republic, the Republic of Estonia, the Republic of Cyprus, the Republic of Latvia, the Republic of Lithuania, the Republic of Hungary, the Republic of Malta, the Republic of Poland, the Republic of Slovenia and the Slovak Republic and the adjustments to the Treaties on which the European Union is founded, adopted in Athens on 16 April 2003;

▼M187

e) žodžiai „2005 m. balandžio 25 d. Stojimo aktas“ – tai 2005 m. balandžio 25 d. Liuksemburge priimtas Aktas dėl Bulgarijos Respublikos ir Rumunijos stojimo sąlygų ir sutarčių, kuriomis yra grindžiama Europos Sąjunga, pritaikomųjų pataisų;

▼M268 —————

▼M268

f) frazė „2011 m. gruodžio 9 d. Aktas dėl stojimo“ reiškia Aktą dėl Kroatijos Respublikos stojimo sąlygų ir Europos Sąjungos sutarties, Sutarties dėl Europos Sąjungos veikimo bei Europos atominės energijos bendrijos steigimo sutarties pritaikomųjų pataisų, pasirašytą Briuselyje 2011 m. gruodžio 9 d.

▼B

3 straipsnis

Susitariančiosios Šalys imasi reikiamų priemonių, kurios gali būti bendro arba konkretaus pobūdžio, kad užtikrintų su šiuo Susitarimu susijusių įsipareigojimų vykdymą.

Jos nesiima jokių priemonių, kurios gali trukdyti siekti šio Susitarimo tikslų.

Be to, jos lengvina pagal šį Susitarimą vykdomą bendradarbiavimą.

4 straipsnis

Šio Susitarimo taikymo srityje, nepažeidžiant jame esančių specialių nuostatų, draudžiama bet kokia diskriminacija dėl pilietybės.

5 straipsnis

Susitariančioji Šalis, laikydamasi atitinkamai 92 straipsnio 2 dalyje arba 89 straipsnio 2 dalyje išdėstytų nuostatų, gali bet kuriuo metu rūpimą klausimą iškelti EEE jungtinio komiteto arba EEE Tarybos lygiu.

6 straipsnis

Nepažeidžiant tolesnės teisminės praktikos plėtotės, įgyvendinant ir taikant šio Susitarimo nuostatas, jeigu jos yra iš esmės tolygios atitinkamoms Europos ekonominės bendrijos steigimo sutarties ir Europos anglių ir plieno bendrijos steigimo sutarties bei taikant šias dvi sutartis priimtų aktų normoms, jos yra aiškinamos remiantis atitinkamais Europos Bendrijų Teisingumo Teismo sprendimais, kurie buvo priimti prieš pasirašant šį Susitarimą.

7 straipsnis

Šio Susitarimo prieduose arba EEE jungtinio komiteto sprendimuose nurodyti arba pateikti aktai Susitariančiosioms Šalims yra privalomi ir yra arba turi tapti vidaus teisinės sistemos dalis:

a) EEB reglamentui prilygstantis aktas turi tapti Susitariančiųjų Šalių teisinės sistemos dalis;

b) EEB direktyvai prilygstantis aktas leidžia Susitariančiųjų Šalių institucijoms pasirinkti jo įgyvendinimo formą ir būdą.







II DALIS

LAISVAS PREKIŲ JUDĖJIMAS







1 SKYRIUS

PAGRINDINIAI PRINCIPAI

8 straipsnis

1. Laisvas prekių judėjimas tarp Susitariančiųjų Šalių sukuriamas laikantis šio Susitarimo nuostatų.

2. Jei nenustatyta kitaip, 10–15, 19, 20 ir 25–27 straipsniai taikomi tik Susitariančiųjų Šalių kilmės gaminiams.

3. Jei nenustatyta kitaip, šio Susitarimo nuostatos taikomos tik: a) Suderintos prekių aprašymo ir kodavimo sistemos 25–97 skirsniuose klasifikuojamiems gaminiams, išskyrus 2 protokole išvardytus gaminius; b) 3 protokole nurodytiems gaminiams atsižvelgiant į tame protokole išdėstytas konkrečias priemones.

9 straipsnis

1. Kilmės taisyklės pateikiamos 4 protokole. Jos nepažeidžia jokių tarptautinių įsipareigojimų, kuriuos Susitariančiosios Šalys prisiėmė arba gali prisiimti pagal Bendrąjį susitarimą dėl muitų tarifų ir prekybos.

2. Siekdamos plėtoti šiuo Susitarimu pasiektus rezultatus, Susitariančiosios Šalys ir toliau dės pastangas tam, kad dar labiau patobulintų ir supaprastintų visus kilmės taisyklių aspektus ir išplėstų bendradarbiavimą muitinės reikalų srityje.

3. Pirmą kartą pasiekti rezultatai įvertinami iki 1993 m. pabaigos. Vėliau jie vertinami kas dvejus metus. Remdamosi šiais persvarstymais, Susitariančiosios Šalys įsipareigoja priimti sprendimus dėl reikiamų priemonių, kurios turi būti įtrauktos į šį Susitarimą.

10 straipsnis

Susitariančiųjų Šalių tarpusavio prekyboje uždraudžiami importo ir eksporto muitai bei lygiaverčio poveikio privalomieji mokėjimai. Nepažeidžiant 5 protokole išdėstytų nuostatų, ši nuostata taip pat taikoma fiskalinio pobūdžio muitams.

11 straipsnis

Susitariančiųjų Šalių tarpusavio prekyboje uždraudžiami kiekybiniai importo apribojimai ir visos lygiaverčio poveikio priemonės.

12 straipsnis

Susitariančiųjų Šalių tarpusavio prekyboje uždraudžiami kiekybiniai eksporto apribojimai ir visos lygiaverčio poveikio priemonės.

13 straipsnis

11 ir 12 straipsnių nuostatos nekliudo taikyti prekių importo, eksporto ar tranzito draudimų arba apribojimų, jei jie yra pateisinami visuomenės dorovės, viešosios tvarkos arba visuomenės saugumo, žmonių, gyvūnų, augalų sveikatos bei gyvybės apsaugos, nacionalinių meno, istorijos ar archeologijos vertybių apsaugos bei pramoninės ir komercinės nuosavybės apsaugos sumetimais. Tačiau tokie draudimai arba apribojimai neturi tapti savavališka diskriminacijos priemone ar užslėptu Susitariančiųjų Šalių tarpusavio prekybos apribojimu.

14 straipsnis

Jokia Susitariančioji Šalis tiesiogiai ar netiesiogiai neapmokestina kitų Susitariančiųjų Šalių gaminių jokiais savo vidaus mokesčiais, didesniais už tuos, kuriais ji tiesiogiai ar netiesiogiai apmokestina panašius vietos gaminius.

Be to, jokia Susitariančioji Šalis neapmokestina kitų Susitariančiųjų Šalių gaminių tokio pobūdžio vidaus mokesčiais, kurie suteiktų netiesioginę apsaugą kitiems gaminiams.

15 straipsnis

Eksportuojant gaminius į kitos Susitariančiosios Šalies teritoriją, grąžinami vidaus mokesčiai neviršija vidaus mokesčių, kuriais jie buvo tiesiogiai ar netiesiogiai apmokestinti.

16 straipsnis

1. Susitariančiosios Šalys užtikrina, kad visos valstybinės komercinio pobūdžio monopolijos bus pertvarkytos taip, kad nė vienas EB valstybių narių ir ELPA valstybių nacionalinis subjektas nebus diskriminuojamas prekių pirkimo ir pardavimo sąlygų atžvilgiu.

2. Šio straipsnio nuostatos taikomos kiekvienai įstaigai, per kurią Susitariančiųjų Šalių kompetentingos institucijos teisiškai ar faktiškai, tiesiogiai ar netiesiogiai prižiūri ir nustato Susitariančiųjų Šalių tarpusavio importą ir eksportą arba turi jam didesnės įtakos. Šios nuostatos taip pat taikomos monopolijoms, kurias valstybė perleidžia kitiems.







2 SKYRIUS

ŽEMĖS ŪKIO IR ŽUVININKYSTĖS PRODUKTAI

17 straipsnis

Konkrečios nuostatos ir priemonės, susijusios su veterinarijos ir fitosanitarijos reikalais, pateikiamos I priede.

18 straipsnis

Nepažeidžiant konkrečių nuostatų, reglamentuojančių prekybą žemės ūkio produktais, Susitariančiosios Šalys užtikrina, kad kitos techninės prekybos kliūtys nekels pavojaus 17 straipsnyje ir 23 straipsnio a ir b punktuose numatytoms nuostatoms, taikomoms produktams, išskyrus 8 straipsnio 3 dalyje numatytus produktus. Taikomas 13 straipsnis.

19 straipsnis

1. Susitariančiosios Šalys nagrinėja visus sunkumus, kurie gali kilti jų tarpusavio prekyboje žemės ūkio produktais, ir stengiasi ieškoti tinkamų sprendimų.

2. Susitariančiosios Šalys įsipareigoja ir toliau dėti pastangas tam, kad palaipsniui liberalizuotų prekybą žemės ūkio produktais.

3. Tuo tikslu pirmą kartą iki 1993 m. pabaigos, o vėliau kas dvejus metus Susitariančiosios Šalys ištiria prekybos žemės ūkio produktais sąlygas.

4. Remdamosi šių tyrimų rezultatais, laikydamosi savo atitinkamos žemės ūkio politikos ir atsižvelgdamos į Urugvajaus raundo rezultatus, Susitariančiosios Šalys, vadovaudamosi šio Susitarimo nuostatomis, priims sprendimą preferencinės, dvišalės ar daugiašalės, abipusės ar bendros naudos pagrindu dėl tolesnio visų tipų prekybos kliūčių, įskaitant kliūtis, atsirandančias dėl žemės ūkio srityje veikiančių valstybinių komercinio pobūdžio monopolijų, žemės ūkio sektoriuje mažinimo.

20 straipsnis

Žuvims ir kitiems jūros produktams taikomos nuostatos bei priemonės pateikiamos 9 protokole.







3 SKYRIUS

BENDRADARBIAVIMAS MUITINĖS REIKALŲ SRITYJE IR PREKYBOS LENGVINIMAS

21 straipsnis

1. Siekdamos palengvinti tarpusavio prekybą, Susitariančiosios Šalys supaprastina sienų kontrolę ir formalumus. Šiuo tikslu numatytos priemonės pateikiamos 10 protokole.

2. Siekdamos užtikrinti teisingą muitinės teisės aktų taikymą, Susitariančiosios Šalys padeda viena kitai muitinės reikalų srityje. Šiuo tikslu numatytos priemonės pateikiamos 11 protokole.

3. Vadovaudamosi VI dalyje išdėstytomis normomis, Susitariančiosios Šalys, siekdamos supaprastinti prekybos prekėmis procedūras, stiprina ir glaudina bendradarbiavimą, visų pirma įgyvendindamos Bendrijos programas, projektus ir veiksmus, kuriais siekiama palengvinti prekybą.

4. Nepaisant 8 straipsnio 3 dalies, šis straipsnis taikomas visiems gaminiams.

22 straipsnis

Susitariančioji Šalis, kuri ketina sumažinti faktinį muitų ir lygiaverčio poveikio privalomųjų mokėjimų, taikomų trečiosioms šalims, turinčioms palankiausio režimo statusą, lygį arba kuri ketina sustabdyti jų taikymą, jei įmanoma, ne vėliau kaip 30 dienų iki tokio sumažinimo ar sustabdymo įsigaliojimo apie tai praneša EEE jungtiniam komitetui. Ji atkreipia dėmesį į visus kitų Susitariančiųjų Šalių prieštaravimus dėl iškraipymų, kurie gali dėl to atsirasti.







4 SKYRIUS

KITOS SU LAISVU PREKIŲ JUDĖJIMU SUSIJUSIOS TAISYKLĖS

23 straipsnis

Konkrečios nuostatos ir priemonės pateikiamos:

a) 12 protokole ir II priede dėl techninių reglamentų, standartų, bandymų ir sertifikavimo;

b) 47 protokole dėl techninių prekybos vynu kliūčių panaikinimo;

c) III priede dėl atsakomybės už gaminius.

Jei nenustatyta kitaip, jos taikomos visiems gaminiams.

24 straipsnis

Konkrečios nuostatos ir priemonės dėl energijos pateikiamos IV priede.

25 straipsnis

Kai dėl to, kad laikomasi 10 ir 12 straipsnių nuostatų:

a) prekės yra reeksportuojamos į trečiąją šalį, kurios atitinkamam gaminiui Susitariančioji Šalis taiko kiekybinius eksporto apribojimus, eksporto muitus arba lygiaverčio poveikio privalomuosius mokėjimus; arba

b) atsiranda arba gali atsirasti didelis eksportuojančiai Susitariančiajai Šaliai svarbaus gaminio trūkumas;

ir kai dėl pirmiau minėtų situacijų eksportuojanti Susitariančioji Šalis susiduria arba gali susidurti su dideliais sunkumais, ta Susitariančioji Šalis, laikydamasi 113 straipsnyje nustatytos tvarkos, gali imtis reikiamų priemonių.

26 straipsnis

Jei šiame Susitarime nenustatyta kitaip, antidempingo priemonės, kompensaciniai muitai ir išlyginamosios priemonės, nukreiptos prieš trečiosioms šalims priskirtiną neteisėtą komercinę veiklą, Susitariančiųjų Šalių tarpusavio santykiuose netaikomos.







5 SKYRIUS

ANGLIŲ IR PLIENO PRODUKTAI

27 straipsnis

Su anglių ir plieno produktais susijusios nuostatos ir priemonės pateikiamos 14 ir 25 protokoluose.







III DALIS

LAISVAS ASMENŲ, PASLAUGŲ IR KAPITALO JUDĖJIMAS







1 SKYRIUS

DARBUOTOJAI IR SAVARANKIŠKAI DIRBANTYS ASMENYS

28 straipsnis

1. Tarp EB valstybių narių ir ELPA valstybių užtikrinama darbuotojų judėjimo laisvė.

2. Tokia judėjimo laisvė reiškia, kad įdarbinimo, darbo užmokesčio ir kitų darbo bei įdarbinimo sąlygų atžvilgiu panaikinama bet kokia EB valstybių narių ir ELPA valstybių darbuotojų diskriminacija dėl pilietybės.

3. Ji suteikia teisę, galimą riboti tik viešosios tvarkos, visuomenės saugumo ir visuomenės sveikatos sumetimais: a) priimti faktiškai pateiktus pasiūlymus įsidarbinti; b) šiuo tikslu laisvai judėti EB valstybių narių ir ELPA valstybių teritorijoje; c) apsigyventi EB valstybės narės arba ELPA valstybės teritorijoje siekiant dirbti pagal tos valstybės piliečių įsidarbinimą reglamentuojančius įstatymus ir kitus teisės aktus; d) pasilikti gyventi EB valstybės narės arba ELPA valstybės teritorijoje pasibaigus darbo joje laikui.

4. Šio straipsnio nuostatos netaikomos darbui valstybės tarnyboje.

5. Konkrečios nuostatos dėl laisvo darbuotojų judėjimo pateikiamos V priede.

29 straipsnis

Kad užtikrintų laisvą darbuotojų ir savarankiškai dirbančių asmenų judėjimą, Susitariančiosios Šalys socialinės apsaugos srityje priima nuostatas, kaip darbuotojams bei savarankiškai dirbantiems asmenims ir jų išlaikytiniams užtikrinti, kaip numatyta VI priede, visų pirma:

a) pagal keleto valstybių įstatymus nustatomų visų prilyginamųjų laikotarpių sudėtį, kad jie įgytų ir išlaikytų teisę į socialines išmokas ir kad būtų galima apskaičiuoti tų išmokų dydį;

b) socialinių išmokų mokėjimą asmenims, gyvenantiems Susitariančiųjų Šalių teritorijose.

30 straipsnis

Kad būtų lengviau asmenims imtis veiklos ir verstis ja kaip savarankiškai dirbantiems asmenims, Susitariančiosios Šalys imasi reikiamų priemonių, nurodytų VII priede, dėl diplomų, pažymėjimų ir kitų oficialias kvalifikacijas įrodančių dokumentų abipusio pripažinimo ir Susitariančiųjų Šalių įstatymų ir kitų teisės aktų nuostatų dėl galimybių imtis veiklos ir ja verstis kaip darbuotojams ar savarankiškai dirbantiems asmenims koordinavimo.







2 SKYRIUS

ĮSISTEIGIMO TEISĖ

31 straipsnis

1. Vadovaujantis šio Susitarimo nuostatomis, vienos EB valstybės narės arba ELPA valstybės nacionalinių subjektų įsisteigimo bet kurios kitos iš šių valstybių teritorijoje laisvė neribojama. Ši nuostata taip pat taikoma ir tuo atveju, kai vienos EB valstybės narės arba ELPA valstybės nacionaliniai subjektai, įsisteigę kurios nors iš šių valstybių teritorijoje, steigia atstovybes, padalinius ar dukterines bendroves.

Įsisteigimo laisvė apima ir teisę imtis savarankiškai dirbančių asmenų veiklos bei ja verstis, taip pat steigti ir valdyti įmones, būtent — bendroves ar firmas, apibūdintas 34 straipsnio antrojoje pastraipoje, tomis pačiomis sąlygomis, kurios įsisteigimo šalies teisės aktuose yra nustatytos jos pačios subjektams, ir laikantis 4 skyriaus nuostatų.

2. Konkrečios nuostatos dėl įsisteigimo laisvės pateikiamos VIII–XI prieduose.

32 straipsnis

Veiklai, kuri bet kurioje Susitariančiojoje Šalyje yra susijusi, nors ir laikinai, su viešosios valdžios funkcijų vykdymu, šio skyriaus nuostatos netaikomos.

33 straipsnis

Šio skyriaus nuostatos ir pagal jas taikomos priemonės neturi įtakos įstatymų ir kitų teisės aktų, kurie numato kitokį užsienio subjektų traktavimą ir yra pateisinami viešosios tvarkos, visuomenės saugumo ir jos sveikatos sumetimais, nuostatų taikymui.

34 straipsnis

Bendrovės arba firmos, įkurtos pagal EB valstybės narės arba ELPA valstybės teisę ir Susitariančiųjų Šalių teritorijoje turinčios savo registruotas buveines, centrinę administraciją ar pagrindinę verslo vietą, šiame skyriuje prilyginamos EB valstybių narių arba ELPA valstybių pilietybę turintiems fiziniams asmenims.

„Bendrovės arba firmos“ — tai bendrovės arba firmos, kurios veikia pagal civilinę ar komercinę teisę, įskaitant kooperatyvus ir kitus pagal viešąją ar privatinę teisę veikiančius juridinius asmenis, išskyrus nesiekiančius pelno.

35 straipsnis

Šio skyriaus reglamentuojamiems klausimams taikomos 30 straipsnio nuostatos.







3 SKYRIUS

PASLAUGOS

36 straipsnis

1. Vadovaujantis šio Susitarimo nuostatomis Susitariančiųjų Šalių teritorijoje uždraudžiami laisvės teikti paslaugas apribojimai, taikomi EB valstybių narių ir ELPA valstybių nacionaliniams subjektams, kurie yra įsisteigę kitoje EB valstybėje narėje ar ELPA valstybėje negu valstybė, kurios subjektu yra asmuo, kuriam tos paslaugos teikiamos.

2. Konkrečios nuostatos dėl laisvės teikti paslaugas pateikiamos IX–XI prieduose.

37 straipsnis

Pagal šį Susitarimą „paslaugos“ —tai tokios paslaugos, kurios paprastai yra teikiamos už užmokestį ir kurių nereglamentuoja nuostatos dėl prekių, kapitalo ir asmenų judėjimo laisvės.

„Paslaugas“ sudaro:

a) pramoninio pobūdžio veikla;

b) komercinio pobūdžio veikla;

c) amatininkų veikla;

d) laisvųjų profesijų veikla.

Nepažeidžiant 2 skyriaus nuostatų, paslaugą teikiantis asmuo, kad galėtų ją teikti, gali laikinai savo veikla verstis toje valstybėje, kur paslauga teikiama, tomis pačiomis sąlygomis, kurias toji valstybė taiko savo nacionaliniams subjektams.

38 straipsnis

Laisvę teikti paslaugas transporto srityje reglamentuoja 6 skyriaus nuostatos.

39 straipsnis

Šio skyriaus reglamentuojamiems klausimams taikomos 30 straipsnio ir 32–34 straipsnių nuostatos.







4 SKYRIUS

KAPITALAS

40 straipsnis

Pagal šio Susitarimo nuostatas Susitariančiosios Šalys tarpusavyje netaiko jokių kapitalo, priklausančio EB valstybėse narėse ar ELPA valstybėse gyvenantiems asmenims, judėjimo apribojimų, taip pat nediskriminuoja dėl šalių pilietybės ar gyvenamosios vietos arba dėl vietos, kurioje kapitalas yra investuotas. Šiam straipsniui įgyvendinti reikalingos nuostatos pateikiamos XII priede.

41 straipsnis

Panaikinami visi einamųjų mokėjimų, susijusių su prekių, asmenų, paslaugų ar kapitalo judėjimu tarp Susitariančiųjų Šalių pagal šio Susitarimo nuostatas, apribojimai.

42 straipsnis

1. Kapitalo rinką ir kreditų sistemą reglamentuojančios vidaus taisyklės pagal šio Susitarimo nuostatas liberalizuotam kapitalo judėjimui taikomos be diskriminacijos.

2. Paskolas, skirtas EB valstybei narei ar ELPA valstybei arba jos teritorijoje esančioms regioninėms ar vietos valdžios institucijoms tiesiogiai ar netiesiogiai finansuoti, teikti ir naudoti kitose EB valstybėse narėse ar ELPA valstybėse galima tik suinteresuotoms valstybėms susitarus.

43 straipsnis

1. Jei dėl EB valstybių narių ir ELPA valstybių valiutų keitimo taisyklių skirtumų kurioje nors iš šių valstybių gyvenantys asmenys, norėdami išvengti kurios nors iš šių valstybių taisyklių, taikomų kapitalo judėjimui į arba iš trečiųjų šalių, turėtų naudotis laisvesnėmis pervedimo galimybėmis Susitariančiųjų Šalių teritorijoje, kaip numatyta 40 straipsnyje, toji Susitariančioji Šalis gali imtis atitinkamų priemonių tokiems sunkumams įveikti.

2. Jei dėl kapitalo judėjimo kurioje nors EB valstybėje narėje ar ELPA valstybėje sutrinka kapitalo rinkos veikimas, tokia Susitariančioji Šalis gali imtis apsaugos priemonių kapitalo judėjimo srityje.

3. Jei kurios nors Susitariančiosios Šalies kompetentingos institucijos nustato tam tikrus savo valiutos kurso pakeitimus, kurie labai iškraipo konkurencijos sąlygas, kitos Susitariančiosios Šalys gali reaguojant į tokio pakeitimo padarinius griežtai ribotą laiką taikyti būtinas priemones.

4. Tais atvejais, kai dėl mokėjimų balanso sutrikimo arba dėl disponuojamos valiutos rūšies EB valstybės narės arba ELPA valstybės mokėjimų balansui iškyla sunkumų arba didelė grėsmė, ypač kai tokie sunkumai gali kliudyti veikti šiam Susitarimui, toji Susitariančioji Šalis gali imtis apsaugos priemonių.

44 straipsnis

Kad įgyvendintų 43 straipsnio nuostatas, Bendrija ir ELPA valstybės taiko savo vidaus procedūras, kaip numatyta 18 protokole.

45 straipsnis

1. Apie sprendimus, nuomones ir rekomendacijas, susijusias su 43 straipsnyje nustatytomis priemonėmis, pranešama EEE jungtiniam komitetui.

2. Prieš imantis kokių nors priemonių turi būti konsultuojamasi ir keičiamasi informacija EEE jungtiniame komitete.

3. Tačiau esant 43 straipsnio 2 dalyje nurodytai situacijai, atitinkama Susitariančioji Šalis gali dėl priežasčių, susijusių su slaptumu ir skuba, prireikus imtis priemonių prieš tai nepasikonsultavusi ir nepasikeitusi informacija.

4. Esant 43 straipsnio 4 dalyje nurodytai situacijai, kai staiga sutrinka mokėjimų balansas, o laikytis 2 dalyje nustatytos tvarkos negalima, atitinkama Susitariančioji Šalis gali prevencine tvarka imtis reikalingų apsaugos priemonių. Tokios priemonės turi kuo mažiausiai trikdyti šio Susitarimo veikimą ir neturi būti taikomos platesniu mastu nei tikrai būtina iškilusiems sunkumams įveikti.

5. Apie priemones, kurių imamasi pagal šio straipsnio 3 ir 4 dalis, pranešama ne vėliau kaip iki jų įsigaliojimo dienos; vėliau kaip galima greičiau keičiamasi informacija, konsultuojamasi ir siunčiami šio straipsnio 1 dalyje nurodyti pranešimai.







5 SKYRIUS

BENDRADARBIAVIMAS EKONOMINĖS IR PINIGŲ POLITIKOS SRITYJE

46 straipsnis

Susitariančiosios Šalys keičiasi nuomonėmis ir informacija dėl šio Susitarimo įgyvendinimo bei integracijos įtakos ekonominei veiklai ir ekonominės bei pinigų politikos vykdymui. Be to, jos gali aptarti makroekonomines situacijas, politikos kryptis ir perspektyvas. Šis keitimasis nuomonėmis ir informacija nėra privalomas.







6 SKYRIUS

TRANSPORTAS

47 straipsnis

1. Geležinkelių, kelių ir vidaus vandenų transportui taikomi 48–52 straipsniai.

2. Konkrečios nuostatos dėl visų transporto rūšių pateikiamos XIII priede.

48 straipsnis

1. Jokia EB valstybė narė ar ELPA valstybė negali įvairių nuostatų, reglamentuojančių geležinkelių, kelių ir vidaus vandenų transportą ir kurioms netaikomas XIII priedas, keisti taip, kad kitų valstybių vežėjams jos būtų tiesiogiai ar netiesiogiai mažiau palankios nei nacionaliniams tos valstybės vežėjams.

2. Kiekviena Susitariančioji Šalis, nukrypstanti nuo šio straipsnio 1 dalyje nustatyto principo, apie tai praneša EEE jungtiniam komitetui. Kitos Susitariančiosios Šalys, kurios nepritaria minėtam nukrypimui, gali imtis atitinkamų atsakomųjų priemonių.

49 straipsnis

Valstybės pagalba yra suderinama su šiuo Susitarimu, jei ji skirta transporto koordinavimo reikmėms arba jei ji kompensuoja tam tikrus įsipareigojimus, siejamus su viešosios paslaugos sąvoka.

50 straipsnis

1. Transporto srityje Susitariančiųjų Šalių teritorijoje panaikinama bet kokia diskriminacija, pasireiškianti tuo, kad vežėjai už tų pačių prekių gabenimą tais pačiais maršrutais taiko skirtingus transporto įkainius ir nustato skirtingas sąlygas vien dėl gabenamų prekių kilmės ar paskirties šalies.

2. Kompetentinga institucija pagal VII dalį savo iniciatyva ar kurios nors EB valstybės narės ar ELPA valstybės prašymu tiria šiame straipsnyje minimos diskriminacijos atvejus ir priima būtinus sprendimus vadovaudamasi savo vidaus taisyklėmis.

51 straipsnis

1. Draudžiama Susitariančiųjų Šalių teritorijoje atliekamoms transporto operacijoms taikyti įkainius ir sąlygas, susijusias su kokiu nors paramos ir apsaugos elementu, iš kurių galėtų turėti naudos viena ar kelios konkrečios įmonės ar pramonės šakos, išskyrus atvejus, kai gaunamas 50 straipsnio 2 dalyje nurodytos kompetentingos institucijos leidimas.

2. Kompetentinga institucija savo iniciatyva arba kurios nors EB valstybės narės ar ELPA valstybės prašymu tiria šio straipsnio 1 dalyje paminėtus įkainius ir sąlygas, ypač atsižvelgdama, viena vertus, į atitinkamos regioninės ekonominės politikos reikalavimus, nepakankamai išsivysčiusių regionų poreikius bei politinių aplinkybių smarkiai veikiamų regionų problemas ir, antra vertus, į tokių įkainių bei sąlygų padarinius įvairių transporto rūšių konkurencijai.

Kompetentinga institucija priima būtinus sprendimus vadovaudamasi savo vidaus taisyklėmis.

3. Šio straipsnio 1 dalyje numatytas draudimas netaikomas tarifams, nustatytiems konkurencijai skatinti.

52 straipsnis

Be transporto įkainių, vežėjo nustatomi mokesčiai arba rinkliavos už gabenimą per sienas neturi būti per daug dideli, palyginti su tokio gabenimo realiosiomis išlaidomis. Susitariančiosios Šalys stengiasi tokias išlaidas palaipsniui mažinti.







IV DALIS

KONKURENCIJA IR KITOS BENDROSIOS TAISYKLĖS







1 SKYRIUS

ĮMONĖMS TAIKOMOS TAISYKLĖS

53 straipsnis

1. Kaip nesuderinami su šiuo Susitarimu yra draudžiami: visi įmonių susitarimai, įmonių asociacijų sprendimai ir suderinti veiksmai, kurie gali paveikti Susitariančiųjų Šalių tarpusavio prekybą ir kurių tikslas ar poveikis yra konkurencijos trukdymas, ribojimas arba iškraipymas teritorijoje, kuriai taikomas šis Susitarimas, būtent tie, kuriais: a) tiesiogiai ar netiesiogiai nustatomos pirkimo ar pardavimo kainos arba kokios nors kitos prekybos sąlygos; b) ribojama arba kontroliuojama gamyba, rinkos, technikos raida arba investicijos; c) dalijamasi rinkomis arba tiekimo šaltiniais; d) lygiaverčiams sandoriams su kitais prekybos partneriais taikomos nevienodos sąlygos, dėl ko jie patenka į konkurencijos atžvilgiu nepalankią padėtį; e) sutartys sudaromos tik kitoms šalims priimant papildomus įsipareigojimus, kurių pobūdis arba komercinė paskirtis neturi nieko bendra su tokiu sutarčių dalyku.

2. Visi pagal šį straipsnį draudžiami susitarimai arba sprendimai savaime yra niekiniai.

3. Tačiau šio straipsnio 1 dalies nuostatos gali būti paskelbtos netaikytinomis: — įmonių susitarimams ar tokių susitarimų rūšims, — įmonių asociacijų sprendimams arba tokių sprendimų rūšims, — suderintiems veiksmams arba tokių veiksmų rūšims, kurie padeda tobulinti prekių gamybą ir paskirstymą arba skatinti technikos ir ekonomikos pažangą, kartu sudarydami sąlygas vartotojams sąžiningai dalytis gaunama nauda, ir kurie: a) atitinkamoms įmonėms nenustato jokių apribojimų, nebūtinų šiems tikslams pasiekti; b) nesuteikia tokioms įmonėms galimybės panaikinti konkurenciją didelei atitinkamų produktų daliai.

54 straipsnis

Kaip nesuderinamas su šiuo Susitarimu draudžiamas bet koks vienos ar keleto įmonių piktnaudžiavimas dominuojančia padėtimi teritorijoje, kuriai taikomas šis Susitarimas, arba didelėje jos dalyje, galintis paveikti Susitariančiųjų Šalių tarpusavio prekybą.

Toks piktnaudžiavimas konkrečiai gali būti:

a) nesąžiningų pirkimo ar pardavimo kainų arba kokių nors kitų nesąžiningų prekybos sąlygų tiesioginis ar netiesioginis nustatymas;

b) gamybos, rinkų arba technikos raidos ribojimas pažeidžiant vartotojų interesus;

c) nevienodų sąlygų taikymas lygiaverčiams sandoriams su kitais prekybos partneriais, dėl ko jie patenka į konkurencijos atžvilgiu nepalankią padėtį;

d) vertimas sudaryti sutartis kitoms šalims prisiimant papildomus įsipareigojimus, kurių pobūdis ir komercinė paskirtis neturi nieko bendra su tokių sutarčių dalyku.

55 straipsnis

1. Nepažeidžiant 53 ir 54 straipsnius įgyvendinančių nuostatų, pateiktų šio Susitarimo 21 protokole ir XIV priede, EB Komisija ir ELPA priežiūros institucija, numatyta 108 straipsnio 1 dalyje, užtikrina, kad būtų taikomi 53 ir 54 straipsniuose nustatyti principai.

Savo iniciatyva arba atitinkamoje teritorijoje esančios valstybės ar kitos priežiūros institucijos prašymu kompetentinga priežiūros institucija, kaip numatyta 56 straipsnyje, tiria įtariamus šių principų pažeidimus. Kompetentinga priežiūros institucija šiuos tyrimus atlieka bendradarbiaudama su atitinkamoje teritorijoje esančiomis kompetentingomis nacionalinėmis institucijomis ir bendradarbiaudama su kita priežiūros institucija, kuri minėtai institucijai padeda vadovaudamasi savo vidaus taisyklėmis.

Nustačiusi padarytą pažeidimą, ji siūlo atitinkamas priemones jam pašalinti.

2. Jei pažeidimas nepašalinimas, kompetentinga priežiūros institucija tokį principų pažeidimą fiksuoja motyvuotu sprendimu.

Kompetentinga priežiūros institucija gali paskelbti savo sprendimą ir įpareigoti atitinkamoje teritorijoje esančias valstybes imtis padėčiai ištaisyti reikalingų priemonių, kurių sąlygas ir detales ji nustato. Ji taip pat gali paprašyti, kad kita priežiūros institucija leistų atitinkamoje teritorijoje esančioms valstybėms imtis tokių priemonių.

56 straipsnis

1. Sprendimus dėl konkrečių atvejų, kuriems taikomas 53 straipsnis, priežiūros institucijos priima vadovaudamosi šiomis nuostatomis: a) sprendimus dėl konkrečių atvejų, kurie turi įtakos tik ELPA valstybių savitarpio prekybai, priima ELPA priežiūros institucija; b) nepažeidžiant c punkto, sprendimus dėl atvejų, kai atitinkamų įmonių apyvarta ELPA valstybių teritorijoje sudaro ne mažiau kaip 33 % jų apyvartos teritorijoje, kuriai taikomas šis Susitarimas, priima ELPA priežiūros institucija, kaip numatyta 58 straipsnyje, 21 protokole bei jo įgyvendinimui priimtose taisyklėse, 23 protokole ir XIV priede; c) sprendimus dėl kitų atvejų, taip pat dėl b punkte aptartų atvejų, turinčių įtakos EB valstybių narių tarpusavio prekybai, priima EB Komisija atsižvelgdama į 58 straipsnyje, 21 protokole, 23 protokole ir XIV priede išdėstytas nuostatas.

2. Sprendimus dėl konkrečių atvejų, kuriems taikomas 54 straipsnis, priima ta priežiūros institucija, kurios teritorijoje nustatoma dominuojanti padėtis. Šio straipsnio 1 dalies b ir c punktuose išdėstytos taisyklės taikomos tik tuo atveju, jei dominavimas nustatomas abiejų priežiūros institucijų teritorijose.

3. Sprendimus dėl konkrečių atvejų, kuriems taikomas šio straipsnio 1 dalies c punktas ir kurių poveikis EB valstybių narių tarpusavio prekybai arba konkurencijai Bendrijoje nėra pastebimas, priima ELPA priežiūros institucija.

4. Šiame straipsnyje vartojami terminai „įmonė“ ir „apyvarta“ yra apibrėžti 22 protokole.

57 straipsnis

1. Koncentracijos, kurių kontrolė yra numatyta šio straipsnio 2 dalyje ir kurios sukuria ar sutvirtina dominuojančią padėtį, dėl kurios būtų rimtai trukdoma veiksmingai konkurencijai teritorijoje, kuriai taikomas šis Susitarimas, arba didelėje jos dalyje, yra pripažįstamos kaip nesuderinamos su šiuo Susitarimu.

2. Koncentracijas, kurioms taikoma šio straipsnio 1 dalis, kontroliuoja: a) EB komisija tais atvejais, kuriems taikomas Reglamentas (EEB) Nr. 4064/89, pagal tą reglamentą ir pagal šio Susitarimo 21 ir 24 protokolus bei XIV priedą. EB Komisija, EB Teisingumo Teismui turint teisę peržiūrėti, turi išimtinę kompetenciją priimti sprendimus dėl šių atvejų; b) ELPA priežiūros institucija tais atvejais, kuriems netaikomas a punktas, kai ELPA teritorijoje pasiekiamos atitinkamos XIV priede nurodytos ribinės vertės, pagal 21 ir 24 protokolus ir XIV priedą. Šios nuostatos nepažeidžia EB valstybių narių kompetencijos.

58 straipsnis

Kad Europos Ekonominėje Erdvėje būtų sukurta ir išlaikyta vienoda konkurencijos srities priežiūra ir kad šiuo tikslu būtų skatinamas vienodas šio Susitarimo nuostatų įgyvendinimas, taikymas ir aiškinimas, kompetentingos institucijos bendradarbiauja vadovaudamosi 23 ir 24 protokolų nuostatomis.

59 straipsnis

1. Valstybės įmonėms bei įmonėms, kurioms EB valstybės narės ar ELPA valstybės suteikia specialias arba išimtines teises, Susitariančiosios Šalys užtikrina, kad nebus priimta naujų teisės aktų ir nebus palikti galiojantieji, prieštaraujantys šiame Susitarime nurodytoms taisyklėms, ypač toms taisyklėms, kurios yra nustatytos 4 straipsnyje ir 53–63 straipsniuose.

2. Įmonėms, kurioms yra patikėta teikti bendros ekonominės svarbos paslaugas, arba pajamų gaunančioms monopolinėms įmonėms, šiame Susitarime nustatytos taisyklės, ypač konkurencijos taisyklės, yra taikomos, jei jų taikymas nei teisiškai, nei faktiškai netrukdo atlikti joms patikėtų specialių uždavinių. Prekybos plėtojimui neturi būti daroma tokio poveikio, kuris prieštarautų Susitariančiųjų Šalių interesams.

3. EB Komisija bei ELPA priežiūros institucija užtikrina šio straipsnio nuostatų taikymą ir prireikus taiko reikiamas priemones, skirtas atitinkamoms jų teritorijoms priklausančioms valstybėms.

60 straipsnis

Konkrečios nuostatos, įgyvendinančios 53, 54, 57 ir 59 straipsniuose išdėstytus principus, pateikiamos XIV priede.







2 SKYRIUS

VALSTYBĖS PAGALBA

61 straipsnis

1. Išskyrus tuos atvejus, kai šis Susitarimas nustato kitaip, EB valstybių narių, ELPA valstybių arba iš jų valstybinių išteklių bet kokia forma suteikta pagalba, kuri, palaikydama tam tikras įmones arba tam tikrų prekių gamybą,iškraipo konkurenciją arba gali ją iškraipyti, yra nesuderinama su šiuo Susitarimu, kai ji daro įtaką Susitariančiųjų Šalių tarpusavio prekybai.

2. Kaip suderinama su šiuo Susitarimu yra: a) socialinio pobūdžio pagalba individualiems vartotojams, jei ji yra teikiama nediskriminuojant atitinkamų gaminių dėl jų kilmės; b) pagalba gaivalinių nelaimių ar ypatingų įvykių padarytai žalai atitaisyti; c) pagalba, teikiama tam tikrų Vokietijos Federacinės Respublikos regionų, patyrusių žalą dėl Vokietijos padalijimo, ūkiui, jei tokia pagalba reikalinga dėl padalijimo atsiradusiam ekonominiam atsilikimui kompensuoti.

3. Kaip suderinama su šiuo Susitarimu gali būti laikoma: a) pagalba, skirta regionų, kuriuose yra neįprastai žemas gyvenimo lygis arba didelis nedarbas, ekonominei plėtrai skatinti; b) pagalba, skirta bendriems Europos interesams svarbių projektų vykdymui skatinti arba kurios nors EB valstybės narės ar ELPA valstybės ekonomikos dideliems sutrikimams atitaisyti; c) pagalba, skirta tam tikros ekonominės veiklos rūšių arba tam tikrų regionų ekonomikos sričių plėtrai skatinti, jei ji netrikdo prekybos sąlygų taip, kad prieštarautų bendram interesui; d) kitos pagalbos rūšys, kurias pagal VII dalį gali nustatyti EEE jungtinis komitetas.

62 straipsnis

1. Nuolat kontroliuojama, ar visos Susitariančiosiose Šalyse esančios valstybės pagalbos sistemos bei planai skirti arba pakeisti valstybės pagalbą yra suderinami su 61 straipsniu. Šią kontrolę vykdo: a) EB valstybių narių atveju — EB Komisija vadovaudamasi Europos ekonominės bendrijos steigimo sutarties 93 straipsniu; b) ELPA valstybių atveju — ELPA priežiūros institucija vadovaudamasi taisyklėmis, išdėstytomis ELPA valstybių susitarime, įsteigiančiame ELPA priežiūros instituciją, kuriai suteikti 26 protokole nustatyti įgaliojimai ir funkcijos.

2. Kad būtų užtikrinta vienoda valstybės pagalbos srities priežiūra teritorijoje, kuriai taikomas šis Susitarimas, EB komisija ir ELPA priežiūros institucija bendradarbiauja vadovaudamosi 27 protokole pateiktomis nuostatomis.

63 straipsnis

Su valstybės pagalba susijusios konkrečios nuostatos pateikiamos XV priede.

64 straipsnis

1. Jei kuri nors priežiūros institucija mano, kad šio Susitarimo 61 ir 62 straipsnių ir 14 protokolo 5 straipsnio įgyvendinimas, kurį atlieka kita priežiūros institucija, yra nesuderinamas su vienodų konkurencijos sąlygų užtikrinimu teritorijoje, kuriai taikomas šis Susitarimas, vadovaujantis 27 protokolo f punkte nustatyta tvarka per dvi savaites surengiamas pasikeitimas nuomonėmis.

Jei iki minėto dviejų savaičių laikotarpio pabaigos nepavyksta rasti bendrai priimtino sprendimo, suinteresuotos Susitariančiosios Šalies kompetentinga institucija gali nedelsdama priimti reikiamas laikinas priemones, kad atitaisytų konkurencijos iškraipymą.

Tokiu atveju, kad būtų pasiektas visiems priimtinas sprendimas, EEE jungtiniame komitete rengiamos konsultacijos.

Jei per tris mėnesius EEE jungtinis komitetas tokio sprendimo rasti nesugeba ir jei minėta veikla iškraipo arba gali iškraipyti konkurenciją ir daro poveikį Susitariančiųjų Šalių tarpusavio prekybai, laikinos priemonės gali būti pakeistos nuolatinėmis priemonėmis, kurios yra tikrai būtinos tokio iškraipymo poveikiui atsverti. Pirmenybė teikiama tokioms priemonėms, kurios mažiausiai trikdys EEE veikimą.

2. Šio straipsnio nuostatos taip pat taikomos valstybinėms monopolijoms, kurios įsteigiamos po šio Susitarimo pasirašymo.







3 SKYRIUS

KITOS BENDROSIOS TAISYKLĖS

65 straipsnis

1. Konkrečios nuostatos ir priemonės dėl viešųjų pirkimų, kurios, jei nenustatyta kitaip, taikomos visiems nurodytiems produktams ir paslaugoms, pateikiamos XVI priede.

2. Konkrečios nuostatos ir priemonės dėl intelektinės, pramoninės ir komercinės nuosavybės, kurios, jei nenustatyta kitaip, taikomos visiems produktams ir paslaugoms, pateikiamos 28 protokole ir XVII priede.







V DALIS

SU KETURIOMIS LAISVĖMIS SUSIJUSIOS HORIZONALIOSIOS NUOSTATOS







1 SKYRIUS

SOCIALINĖ POLITIKA

66 straipsnis

Susitariančiosios Šalys susitaria, kad tikslinga skatinti kurti geresnes gyvenimo ir darbo sąlygas.

67 straipsnis

1. Susitariančiosios Šalys ypatingą dėmesį skiria su darbuotojų sauga ir sveikata susijusiems patobulinimams, ypač darbo aplinkoje, skatinti. Kad būtų pasiektas šis tikslas, taikomi būtiniausi laipsniško įgyvendinimo reikalavimai atsižvelgiant į kiekvienoje Susitariančiojoje Šalyje esamas sąlygas ir technines taisykles. Šie būtiniausi reikalavimai nekliudo jokiai Susitariančiajai Šaliai ir toliau laikytis arba imtis griežtesnių darbo apsaugos priemonių, atitinkančių šį Susitarimą.

2. Nuostatos, kurios turi būti įgyvendintos kaip šio straipsnio 1 dalyje nurodyti būtiniausi reikalavimai, pateikiamos XVIII priede.

68 straipsnis

Darbo teisės srityje Susitariančiosios Šalys imasi priemonių, kurios yra būtinos geram šio Susitarimo veikimui užtikrinti. Šios priemonės pateikiamos XVIII priede.

69 straipsnis

1. Kiekviena Susitariančioji Šalis užtikrina, kad būtų taikomas principas už vienodą darbą abiejų lyčių darbuotojams mokėti vienodą užmokestį ir vėliau būtų jo laikomasi.

Šiame straipsnyje „užmokestis“ — tai įprastas bazinis arba minimalus darbo užmokestis arba alga ir koks nors kitas atlygis grynaisiais arba natūra, kurį darbuotojas tiesiogiai arba netiesiogiai gauna iš darbdavio už savo darbą.

Vienodas užmokestis nediskriminuojant dėl lyties reiškia, kad:

a) užmokestis už tą patį vienetinį darbą apskaičiuojamas taikant tą patį mato vienetą;

b) valandinis užmokestis už tą patį darbą yra vienodas.

2. Konkrečios nuostatos dėl šio straipsnio 1 dalies įgyvendinimo pateikiamos XVIII priede.

70 straipsnis

Įgyvendindamos XVIII priede pateiktas nuostatas, Susitariančiosios Šalys skatina laikytis vienodo požiūrio į vyrus ir moteris principo.

71 straipsnis

Susitariančiosios Šalys stengiasi skatinti administracijos ir darbuotojų dialogą Europos lygmeniu.







2 SKYRIUS

VARTOTOJŲ APSAUGA

72 straipsnis

Nuostatos dėl vartotojų apsaugos pateikiamos XIX priede.







3 SKYRIUS

APLINKA

73 straipsnis

1. Veiksmais, kurių Susitariančiosios Šalys imasi aplinkos srityje, siekiama: a) išsaugoti, apsaugoti ir pagerinti aplinkos kokybę; b) prisidėti prie žmonių sveikatos apsaugos; c) užtikrinti apdairų ir racionalų gamtinių išteklių naudojimą.

2. Susitariančiųjų Šalių veiksmai aplinkos srityje yra grindžiami principais, kad reikia imtis prevencinių veiksmų, kad žala aplinkai pirmiausia turėtų būti atitaisoma ten, kur yra jos šaltinis, ir kad žalą atlygina teršėjas. Aplinkos apsaugos reikalavimai yra Susitariančiųjų Šalių kitų politikos krypčių dalis.

74 straipsnis

Konkrečios nuostatos dėl apsaugos priemonių, kurios taikomos pagal 73 straipsnį, pateikiamos XX priede.

75 straipsnis

74 straipsnyje nurodytos apsaugos priemonės nekliudo jokiai Susitariančiajai Šaliai ir toliau laikytis arba imtis griežtesnių apsaugos priemonių, atitinkančių šį Susitarimą.







4 SKYRIUS

STATISTIKA

76 straipsnis

1. Susitariančiosios Šalys užtikrina, kad būtų rengiama ir skleidžiama nuosekli ir palyginama statistinė informacija, kurios reikia visiems atitinkamiems EEE ekonominiams, socialiniams ir aplinkos aspektams apibūdinti ir jų monitoringui atlikti;

2. Šiuo tikslu, reikiamu administraciniu lygiu organizuodamos statistinį darbą ir tinkamai atsižvelgdamos į statistikos konfidencialumo poreikį, Susitariančiosios Šalys plėtoja ir naudoja suderintus metodus, apibrėžimus ir klasifikacijas, taip pat bendras programas ir procedūras.

3. Konkrečios nuostatos dėl statistikos pateikiamos XXI priede.

4. Konkrečios nuostatos dėl bendradarbiavimo statistikos srityje organizavimo pateikiamos 30 protokole.







5 SKYRIUS

BENDROVIŲ TEISĖ

77 straipsnis

Konkrečios nuostatos dėl bendrovių teisės pateikiamos XXII priede.







VI DALIS

BENDRADARBIAVIMAS SU KETURIOMIS LAISVĖMIS NESUSIJUSIOSE SRITYSE

78 straipsnis

Susitariančiosios Šalys stiprina ir plečia Bendrijos veiklos kontekste vykdomą bendradarbiavimą šiose srityse:

— mokslinių tyrimų ir technologijų plėtros,

— informacijos paslaugų,

— aplinkos,

— švietimo, mokymo ir jaunimo,

— socialinės politikos,

— vartotojų apsaugos,

— mažųjų ir vidutinių įmonių,

— turizmo,

— audiovizualinio sektoriaus ir

— civilinės saugos,

jeigu šių reikalų nereglamentuoja kitų šio Susitarimo dalių nuostatos.

79 straipsnis

1. Siekdamos nustatyti sritis ir veiklos kryptis, kuriose glaudesnis bendradarbiavimas galėtų padėti pasiekti bendrus tikslus 78 straipsnyje nurodytose srityse, Susitariančiosios Šalys visomis tinkamomis priemonėmis stiprina tarpusavio dialogą, ypač taikydamos VII dalyje numatytas procedūras.

2. Visų pirma jos keičiasi informacija ir bet kurios Susitariančiosios Šalies prašymu EEE jungtiniame komitete rengia konsultacijas dėl planų ir pasiūlymų 78 straipsnyje nurodytose srityse kurti arba iš dalies pakeisti pamatines programas, konkrečias programas, veiksmus ir projektus.

3. Šiai daliai mutatis mutandis taikoma VII dalis, jei tai konkrečiai numatyta šioje dalyje arba 31 protokole.

80 straipsnis

78 straipsnyje numatyto bendradarbiavimo formos paprastai gali būti šios:

— ELPA valstybių dalyvavimas EB pamatinėse programose, konkrečiose programose, projektuose ar kituose veiksmuose,

— bendrų veiksmų, kurie gali apimti veiksmų suderinimą ar koordinavimą, esamų veiksmų apjungimą ir ėmimąsi bendrų ad hoc veiksmų, nustatymas konkrečiose srityse,

— formalus ir neformalus keitimasis informacija ar jos teikimas,

— bendros pastangos skatinti tam tikrus veiksmus visoje Susitariančiųjų Šalių teritorijoje,

— analogiški teisės aktai, jei reikia, vienodo ar panašaus turinio,

— pastangų ir veiksmų koordinavimas padedant tarptautinėms organizacijoms arba tarptautinėse organizacijose ir bendradarbiavimo su trečiosiomis šalimis koordinavimas, jei tai atitinka bendrus interesus.

81 straipsnis

Jei bendradarbiavimas vyksta ELPA valstybių dalyvavimo EB pamatinėje programoje, konkrečioje programoje, projekte ar kitame veiksme forma, laikomasi šių principų:

a) ELPA valstybės gali dalyvauti visose programos dalyse.

b) ELPA valstybių statusas komitetuose, kurie padeda EB Komisijai tvarkyti ar plėtoti tam tikrą Bendrijos veiksmą, prie kurio ELPA valstybės dalyvaudamos jame prisideda finansiškai, turi visiškai atspindėti tą finansinį įnašą.

c) Bendrijos sprendimams, išskyrus sprendimus dėl Bendrijos bendrojo biudžeto, kurie turi tiesioginį ar netiesioginį poveikį pamatinei programai, konkrečiai programai, projektui ar kitam veiksmui, kuriame dalyvauja ELPA valstybės pagal šį Susitarimą priimtu sprendimu, taikomos 79 straipsnio 3 dalies nuostatos. EEE jungtinis komitetas, vadovaudamasis 86 straipsniu, gali peržiūrėti nuolatinio dalyvavimo konkrečioje veikloje sąlygas.

d) Projekto lygiu ELPA valstybių institucijos, įmonės, organizacijos ir nacionaliniai subjektai Bendrijos programoje ar kitame konkrečiame veiksme turi tokias pačias teises ir pareigas, kaip kartu projekte dalyvaujančios EB valstybių narių institucijos, įmonės, organizacijos ir nacionaliniai subjektai. Ta pati nuostata mutatis mutandis taikoma ir EB valstybių narių bei ELPA valstybių mainų, rengiamų vykdant konkrečią veiklą, dalyviams.

e) ELPA valstybės, jų institucijos, įmonės, organizacijos ir nacionaliniai subjektai turi tokias pačias teises ir pareigas dėl rezultatų platinimo, vertinimo ir naudojimosi jais, kaip ir EB valstybės narės, jų institucijos, įmonės, organizacijos ir nacionaliniai subjektai.

f) Laikydamosi savo atitinkamų taisyklių ir nuostatų, Susitariančiosios Šalys įsipareigoja tiek, kiek būtina, lengvinti programoje ar kitoje veikloje dalyvaujančių asmenų judėjimą.

82 straipsnis

1. Jei pagal šią dalį numatytas bendradarbiavimas apima ELPA valstybių finansinį dalyvavimą, šio dalyvavimo formos gali būti šios: a) ELPA valstybių įnašas, susijęs su jų dalyvavimu Bendrijos veikloje, apskaičiuojamas proporcingai: — įsipareigotiems asignavimams, ir — mokėjimų asignavimams, kurie kiekvienais metais Bendrijai įrašomi į kiekvieną Bendrijos bendrojo biudžeto eilutę, atitinkančią konkrečias veiklos sritis. ELPA valstybių dalyvavimą apsprendžiantis proporcingumo faktorius — tai suma santykių tarp, viena vertus, kiekvienos iš ELPA valstybių bendrojo vidaus produkto rinkos kainomis ir, antra vertus, EB valstybių narių ir tos ELPA valstybės bendrojo vidaus produkto rinkos kainomis sumos. Šis faktorius apskaičiuojamas kiekvienais biudžeto metais remiantis naujausiais statistiniais duomenimis. Tiek įsipareigotų asignavimų, tiek mokėjimų asignavimų atveju ELPA valstybių įnašo suma pridedama prie sumų, kurios įrašomos Bendrijai į kiekvieną jos bendrojo biudžeto eilutę, atitinkančią atitinkamas veiklos sritis. Įnašai, kuriuos kiekvienais metais turi sumokėti ELPA valstybės, nustatomi remiantis mokėjimų asignavimais. Įsipareigojimai, kuriuos Bendrija prisiėmė tuo metu, kai ELPA valstybės pagal šį Susitarimą dar nedalyvavo konkrečioje veikloje, (taip pat su tuo susiję mokėjimai) nesuponuoja jokio ELPA valstybių įnašo. b) ELPA valstybių finansinis įnašas, susijęs su jų dalyvavimu tam tikruose projektuose ar kitoje veikloje, grindžiamas principu, kad kiekviena Susitariančioji Šalis padengia savo išlaidas sumokėdama reikiamą EEE jungtinio komiteto nustatytą įnašą, kuriuo prisideda prie Bendrijos pridėtinių išlaidų. c) EEE jungtinis komitetas priima reikiamus sprendimus dėl Susitariančių Šalių įnašo padengiant konkrečios veiklos išlaidas.

2. Išsamios šio straipsnio įgyvendinimo nuostatos pateikiamos 32 protokole.

83 straipsnis

Kai bendradarbiavimas vyksta keitimosi informacija tarp valdžios institucijų forma, ELPA valstybės turi tokias pačias teises gauti informaciją ir pareigas ją teikti, kaip ir EB valstybės narės, jei laikomasi konfidencialumo reikalavimų, kuriuos nustato EEE jungtinis komitetas.

84 straipsnis

Bendradarbiavimą konkrečiose srityse reglamentuojančios nuostatos pateikiamos 31 protokole.

85 straipsnis

Jei 31 protokole nenumatyta kitaip, šio Susitarimo įsigaliojimo dieną 78 straipsnyje nurodytose srityse jau vykstantį Bendrijos ir atskirtų ELPA valstybių bendradarbiavimą vėliau reglamentuoja atitinkamos šios dalies ir 31 protokolo nuostatos.

86 straipsnis

Vadovaudamasis VII dalimi, EEE jungtinis komitetas priima visus sprendimus, kurių reikia norint įgyvendinti 78–85 straipsnius ir su jais susijusias priemones, kurios gali apimti inter alia 31 protokolo nuostatų papildymą ir pakeitimą, taip pat visų pereinamojo laikotarpio priemonių, kurių reikia imtis įgyvendinant 85 straipsnį, patvirtinimą.

87 straipsnis

Susitariančiosios Šalys imasi reikiamų priemonių siekdamos plėtoti, stiprinti ir plėsti bendradarbiavimą Bendrijos veiklos kontekste 78 straipsnyje neišvardytose srityse, jei laikoma, kad toks bendradarbiavimas gali padėti pasiekti šio Susitarimo tikslus, arba jei Susitariančiosios Šalys mano, kad jis atitinka bendrus interesus. Tokios priemonės gali apimti 78 straipsnio pakeitimą prie tame straipsnyje išvardytų sričių pridedant naujas sritis.

88 straipsnis

Nepažeidžiant kitų šio Susitarimo dalių nuostatų, šios dalies nuostatos nė vienai Susitariančiajai Šaliai nekliudo savarankiškai parengti, patvirtinti ir įgyvendinti priemones.







VII DALIS

INSTITUCINĖS NUOSTATOS







1 SKYRIUS

ASOCIACIJOS STRUKTŪRA







1 s k i r s n i s

EEE Taryba

89 straipsnis

1. Įsteigiama EEE Taryba. Ši Taryba visų pirma atsako už politinius šio Susitarimo įgyvendinimo aspektus ir bendrų gairių EEE jungtiniam komitetui nustatymą.

Šiuo tikslu EEE Taryba įvertina bendrą šio Susitarimo veikimą ir plėtojimą. Ji priima politinius sprendimus dėl dalinio Susitarimo pakeitimo.

2. Susitariančiosios Šalys, tai yra Bendrija ir EB valstybės narės atitinkamose jų kompetencijos srityse, gali EEE Taryboje iškelti bet kokį klausimą, dėl kurio kyla sunkumų, prieš tai tą klausimą apsvarsčiusios EEE jungtiniame komitete arba tiesiogiai, jei tai tikrai neatidėliotinas atvejis.

3. EEE Taryba sprendimu priima savo darbo tvarkos taisykles.

90 straipsnis

1. EEE Tarybą sudaro Europos Bendrijų Tarybos ir EB Komisijos nariai bei po vieną kiekvienos ELPA valstybės vyriausybės narį.

EEE Tarybos nariams gali būti atstovaujama laikantis sąlygų, kurios turi būti nustatytos jos darbo tvarkos taisyklėse.

2. EEE Tarybos sprendimai priimami, viena vertus, Bendrijos ir, antra vertus, ELPA valstybių bendru sutarimu.

91 straipsnis

1. EEE Taryboje paeiliui po šešis mėnesius pirmininkauja Europos Bendrijų Tarybos narys ir vienos iš ELPA valstybių vyriausybės narys.

2. Pirmininkas EEE Tarybą sušaukia du kartus per metus. Vadovaudamasi savo darbo tvarkos taisyklėmis, EEE Taryba taip pat susirenka visais atvejais, kai to reikalauja aplinkybės.







2 s k i r s n i s

EEE jungtinis komitetas

92 straipsnis

1. Įsteigiamas EEE jungtinis komitetas. Šis komitetas užtikrina veiksmingą šio Susitarimo įgyvendinimą ir veikimą. Šiuo tikslu jis organizuoja pasikeitimus nuomonėmis ir informacija bei priima sprendimus šio Susitarimo numatytais atvejais.

2. Susitariančiosios Šalys, tai yra Bendrija ir EB valstybės narės atitinkamose jų kompetencijos srityse, konsultuojasi EEE jungtiniame komitete dėl bet kurio su šiuo Susitarimu susijusio klausimo, dėl kurio kyla sunkumų ir kurį iškelia viena iš jų.

3. EEE jungtinis komitetas sprendimu priima savo darbo tvarkos taisykles.

93 straipsnis

1. EEE jungtinį komitetą sudaro Susitariančiųjų Šalių atstovai.

2. EEE jungtinio komiteto sprendimai priimami, viena vertus, Bendrijos ir, antra vertus, ELPA valstybių, išreiškiančių vieningą nuomonę, bendru sutarimu.

94 straipsnis

1. EEE jungtiniam komitetui paeiliui po šešis mėnesius pirmininkauja Bendrijos, t. y. EB Komisijos, atstovas ir vienos iš ELPA valstybių atstovas.

2. Kad atliktų savo funkcijas, EEE jungtinis komitetas paprastai susirenka ne rečiau kaip kartą per mėnesį. Vadovaudamasis savo darbo tvarkos taisyklėmis, šis komitetas taip pat susirenka pirmininko iniciatyva arba vienos iš Susitariančiųjų Šalių prašymu.

3. EEE jungtinis komitetas gali nuspręsti įsteigti bet kokį pakomitetį ar darbo grupę, kuri padėtų jam atlikti užduotis. EEE jungtinis komitetas savo darbo tvarkos taisyklėse nustato tokių pakomitečių ir darbo grupių sudėtį ir veiklos pobūdį. Jų užduotis EEE jungtinis komitetas nustato kiekvienu atveju atskirai.

4. EEE jungtinis komitetas parengia šio Susitarimo veikimo ir plėtros metinę ataskaitą.







3 s k i r s n i s

Parlamentinis bendradarbiavimas

95 straipsnis

1. Įsteigiamas EEE jungtinis parlamentinis komitetas. Šį komitetą sudaro vienodas Europos Parlamento narių ir ELPA valstybių parlamentų narių skaičius. Bendras komiteto narių skaičius yra nustatytas 36 protokole pateiktame statute.

2. EEE jungtinis parlamentinis komitetas renkasi į sesijas paeiliui Bendrijoje ir vienoje iš ELPA valstybių pagal 36 protokole nustatytas nuostatas.

3. EEE jungtinis parlamentinis komitetas dialogu ir diskusijomis prisideda prie geresnio Bendrijos ir ELPA valstybių tarpusavio supratimo srityse, kurioms taikomas šis Susitarimas.

4. EEE jungtinis parlamentinis komitetas gali, prireikus, savo požiūrį išreikšti ataskaitų arba rezoliucijų forma. Visų pirma jis nagrinėja EEE jungtinio komiteto metinę ataskaitą, parengtą pagal 94 straipsnio 4 dalį dėl šio Susitarimo veikimo ir plėtojimo.

5. EEE Tarybos pirmininkas gali atvykti į EEE jungtinį parlamentinį komitetą, kad pastarasis jį išklausytų.

6. EEE jungtinis parlamentinis komitetas priima savo darbo tvarkos taisykles.







4 s k i r s n i s

Ekonominių ir socialinių partnerių bendradarbiavimas

96 straipsnis

1. Ekonomikos ir socialinių reikalų komiteto bei kitų institucijų, atstovaujančių socialinius partnerius Bendrijoje, ir ELPA valstybių atitinkamų institucijų nariai dirba siekdami sustiprinti tarpusavio ryšius ir organizuotai bei reguliariai bendradarbiauti tam, kad pagerintų supratimą apie didėjančio Susitariančiųjų Šalių ūkių bei jų interesų EEE kontekste tarpusavio priklausomumo ekonominius ir socialinius aspektus.

2. Šiuo tikslu įsteigiamas EEE konsultacinis komitetas. Šį komitetą sudaro vienodas Bendrijos Ekonomikos ir socialinių reikalų komiteto narių ir ELPA konsultacinio komiteto narių skaičius. EEE konsultacinis komitetas gali, prireikus, savo požiūrį išreikšti ataskaitų arba rezoliucijų forma.

3. EEE konsultacinis komitetas priima savo darbo tvarkos taisykles.







2 SKYRIUS

SPRENDIMŲ PRIĖMIMO TVARKA

97 straipsnis

Šis Susitarimas nesuvaržo nei vienos Susitariančiosios Šalies teisės nepažeidžiant nediskriminavimo principo ir informavus kitas Susitariančiąsias Šalis iš dalies pakeisti savo vidaus teisės aktus tose srityse, kurioms taikomas šis Susitarimas:

— jeigu EEE jungtinis komitetas nusprendžia, kad iš dalies pakeisti teisės aktai nedaro poveikio geram šio Susitarimo veikimui, arba

— jeigu buvo atliktos 98 straipsnyje nurodytos procedūros.

98 straipsnis

Šio Susitarimo priedai ir, prireikus, 1–7, 9–11, 19–27, 30–32, 37, 39, 41 ir 47 protokolai gali būti iš dalies keičiami EEE jungtinio komiteto sprendimu pagal 93 straipsnio 2 dalį ir 99, 100, 102 bei 103 straipsnius.

99 straipsnis

1. Pradėjusi rengti naują teisės aktą šio Susitarimo reglamentuojamoje srityje, EB Komisija neoficialiai tariasi su ELPA valstybių ekspertais lygiai taip pat, kaip ji tariasi su EB valstybių narių ekspertais norėdama suformuluoti savo pasiūlymus.

2. EB Komisija, perduodama savo pasiūlymą Europos Bendrijų Tarybai, jo kopiją perduoda ELPA valstybėms.

Vienos iš Susitariančiųjų Šalių prašymu EEE jungtiniame komitete surengiamas preliminarus pasikeitimas nuomonėmis.

3. Svarbiais etapo, einančio prieš Europos Bendrijų Tarybai priimant sprendimą, momentais Susitariančiosios Šalys vienos iš jų prašymu vėl konsultuojasi EEE jungtiniame komitete nuolat viena kitą informuodamos ir konsultuodamos.

4. Susitariančiosios Šalys geranoriškai bendradarbiauja vykstant informavimo ir konsultavimo procesui, kad jam pasibaigus palengvintų sprendimo priėmimą EEE jungtiniame komitete.

100 straipsnis

EB Komisija užtikrina kiek galima platesnį ELPA valstybių ekspertų dalyvavimą pagal atitinkamas sritis parengiamajame priemonių projektų, kurie vėliau turi būti pateikti komitetams, padedantiems EB Komisijai įgyvendinti vykdomuosius įgaliojimus, rengimo etape. Šiuo požiūriu EB Komisija, rengdama priemonių projektus, su ELPA valstybių ekspertais konsultuojasi lygiai taip pat, kaip ir su EB valstybių narių ekspertais.

Tais atvejais, kai pagal atitinkamam komiteto tipui taikomą procedūrą klausimas perduodamas Europos Bendrijų Tarybai, EB Komisija Europos Bendrijų Tarybai perduoda ELPA valstybių ekspertų nuomones.

101 straipsnis

1. ELPA valstybių ekspertai dalyvauja komitetų, kuriems netaikomas nei 81 straipsnis nei 100 straipsnis, darbe tuo atveju, kai to reikia siekiant užtikrinti gerą šio Susitarimo veikimą.

Šių komitetų sąrašas pateikiamas 37 protokole. Tokios asociacijos ypatumai pateikiami atitinkamuose sektorių protokoluose ir prieduose, susijusiuose su atitinkamu klausimu.

2. Jei Susitariančiosios Šalys mano, kad tokia asociacija turėtų būti perkelta į kitus panašaus pobūdžio komitetus, EEE jungtinis komitetas gali iš dalies pakeisti 37 protokolą.

102 straipsnis

1. Kad būtų užtikrintas teisinis EEE saugumas ir vientisumas, EEE jungtinis komitetas sprendimus dėl šio Susitarimo priedų dalinio pakeitimo priima kiek galima greičiau po to, kai Bendrija priima atitinkamus naujus Bendrijos teisės aktus, kad būtų galima tuo pat metu taikyti ir minėtus teisės aktus ir šio Susitarimo priedų pakeitimus. Šiuo tikslu Bendrija visais atvejais, kai priima su šio Susitarimo reglamentuojamu klausimu susijusį teisės aktą, kiek galima greičiau EEE jungtiniame komitete apie tai praneša kitoms Susitariančiosioms Šalims.

2. Šio Susitarimo priedo dalį, kuriai naujasis teisės aktas daro tiesioginį poveikį, įvertina EEE jungtinis komitetas.

3. Susitariančiosios Šalys deda visas pastangas, kad pasiektų sutarimą šiam Susitarimui svarbiais klausimais.

Visų pirma, jei kurioje nors srityje, kuri ELPA valstybėse priskiriama įstatymų leidėjo kompetencijai, iškyla rimta problema, EEE jungtinis komitetas deda visas pastangas, kad surastų abipusiškai priimtiną sprendimą.

4. Jeigu, nepaisant ankstesnės straipsnio dalies taikymo, sutarimas dėl šio Susitarimo priedo dalinio pakeitimo nepasiekiamas, EEE jungtinis komitetas nagrinėja visas kitas galimybes išsaugoti gerą šio Susitarimo veikimą ir priima visus šiuo tikslu reikalingus sprendimus, įskaitant galimybę atkreipti dėmesį į teisės akto atitikimą. Toks sprendimas priimamas ne vėliau kaip per šešis mėnesius nuo klausimo perdavimo EEE jungtiniam komitetui dienos arba, jei ta data yra vėlesnė, atitinkamo Bendrijos teisės akto įsigaliojimo dien.

5. Jeigu, pasibaigus šio straipsnio 4 dalyje nustatytam terminui, EEE jungtinis komitetas nepriima sprendimo dėl šio Susitarimo priedo dalinio pakeitimo, atitinkama to priedo dalis, kaip apibrėžta šio straipsnio 2 dalyje, yra laikoma laikinai sustabdyta tol, kol EEE jungtinis komitetas nepriims kitokio sprendimo. Minėtas sustabdymas įsigalioja po šešių mėnesių nuo šio straipsnio 4 dalyje nurodyto termino pabaigos, tačiau jokiu būdu ne anksčiau kaip atitinkamo EB akto įgyvendinimo Bendrijoje dieną. EEE jungtinis komitetas deda pastangas, kad pasiektų abipusiškai priimtiną sprendimą, leidžiantį kaip galima greičiau nutraukti laikiną sustabdymą.

6. Praktinės šio straipsnio 5 dalyje nurodyto sustabdymo pasekmės aptariamos EEE jungtiniame komitete. Teisės ir pareigos, kurias asmenys ir ūkio subjektai jau turi pagal šį Susitarimą,išlieka. Susitariančiosios Šalys prireikus sprendžia dėl patikslinimų, kurie turi būti padaryti dėl minėto sustabdymo.

103 straipsnis

1. Kai EEE jungtinio komiteto sprendimas Susitariančiajai Šaliai gali būti privalomas tik tuo atveju, jei ji įvykdo konstitucinius reikalavimus, tas sprendimas įsigalioja jame nurodytą dieną, jeigu atitinkama Susitariančioji Šalis iki tos dienos kitoms Susitariančiosioms Šalims perduoda pranešimą, kad konstituciniai reikalavimai buvo įvykdyti.

Jei iki tos dienos minėtas pranešimas neperduodamas, sprendimas įsigalioja pirmą antro mėnesio nuo paskutinio pranešimo dieną.

2. Jeigu per šešis mėnesius nuo EEE jungtinio komiteto sprendimo minėtas pranešimas neperduodamas, EEE jungtinio komiteto sprendimas taikomas laikinai, kol nebus įvykdyti konstituciniai reikalavimai, išskyrus atvejus, kai Susitariančioji Šalis praneša, kad toks laikinas taikymas negalimas. Pastaruoju atveju arba jeigu Susitariančioji Šalis praneša, kad EEE jungtinio komiteto sprendimas nebuvo ratifikuotas, 102 straipsnio 5 dalyje numatytas sustabdymas įsigalioja praėjus vienam mėnesiui nuo tokio pranešimo, tačiau jokiu būdu ne anksčiau kaip atitinkamo EB akto įgyvendinimo Bendrijoje dieną.

104 straipsnis

Šiame Susitarime numatytais atvejais EEE jungtinio komiteto priimti sprendimai, jei juose nenumatyta kitaip, nuo jų įsigaliojimo yra privalomi toms Susitariančiosioms Šalims, kurios imasi reikiamų priemonių, kad užtikrintų jų įgyvendinimą ir taikymą.







3 SKYRIUS

VIENODUMAS, PRIEŽIŪROS PROCEDŪRA IR GINČŲ SPRENDIMAS







1 s k i r s n i s

Vienodumas

105 straipsnis

1. Kad būtų pasiektas Susitariančiųjų Šalių tikslas užtikrinti kiek galima vienodesnį šio Susitarimo nuostatų ir tų Bendrijos teisės aktų nuostatų, kurios perkeliamos į šį Susitarimą,aiškinimą, EEE jungtinis komitetas veikia vadovaudamasis šiuo straipsniu.

2. EEE jungtinis komitetas nuolat seka Europos Bendrijų Teisingumo Teismo ir ELPA Teismo teisminės praktikos raidą. Šiuo tikslu minėtų teismų sprendimai perduodami EEE jungtiniam komitetui, kuris veikia taip, kad išlaikytų vienodą šio Susitarimo aiškinimą.

3. Jeigu per du mėnesius nuo tada, kai EEE jungtiniam komitetui buvo perduotas klausimas dėl minėtų dviejų teismų teisminės praktikos neatitikimo, EEE jungtiniam komitetui nepavyksta išsaugoti vienodo šio Susitarimo aiškinimo, gali būti taikomos 111 straipsnyje nustatytos procedūros.

106 straipsnis

Siekiant užtikrinti kiek galima vienodesnį šio Susitarimo aiškinimą, EEE jungtinis komitetas, besąlygiškai gerbdamas teismų nepriklausomumą, sukuria pasikeitimo informacija, susijusia su ELPA Teismo, Europos Bendrijų Teisingumo Teismo, Europos Bendrijų Pirmosios instancijos teismo ir ELPA valstybių paskutiniosios instancijos teismų sprendimais, sistemą. Šią sistemą sudaro:

a) sprendimų, kuriuos priėmė minėti teismai dėl, viena vertus, šio Susitarimo ir, antra vertus, Europos ekonominės bendrijos steigimo sutarties bei Europos anglių ir plieno bendrijos steigimo sutarties su pakeitimais ar papildymais, taip pat aktų, kurie buvo priimti taikant minėtas sutartis, išaiškinimo ir taikymo, jei jie susiję su nuostatomis, kurios iš esmės visiškai atitinka šio Susitarimo nuostatas, perdavimas Europos Bendrijų Teisingumo Teismo sekretoriui;

b) šių sprendimų klasifikavimas, kurį atlieka Europos Bendrijų Teisingumo Teismo sekretorius, įskaitant, jei reikia, vertimų ir santraukų rengimą ir skelbimą;

c) atitinkamų dokumentų perdavimas kiekvienos Susitariančiosios Šalies paskirtoms kompetentingoms nacionalinėms institucijoms, kurį atlieka Europos Bendrijų Teisingumo Teismo sekretorius.

107 straipsnis

Nuostatos, įgalinančios ELPA valstybę leisti savo teismui prašyti, kad Europos Bendrijų Teisingumo Teismas nuspręstų dėl šio Susitarimo nuostatų išaiškinimo, pateikiamos 34 protokole.







2 s k i r s n i s

Priežiūros procedūra

108 straipsnis

1. ELPA valstybės įsteigia nepriklausomą priežiūros instituciją (toliau — ELPA priežiūros institucija) ir nustato procedūras, panašias į tas, kurios yra taikomos Bendrijoje, įskaitant procedūras, kuriomis siekiama užtikrinti įsipareigojimų pagal šį Susitarimą vykdymą ir kontroliuoti ELPA priežiūros institucijos aktų konkurencijos srityje teisėtumą.

2. ELPA valstybės įsteigia teisingumo teismą (toliau — ELPA Teismas).

Vadovaujantis atskiru ELPA valstybių susitarimu, taikant šį Susitarimą ELPA Teismas yra kompetentingas, visų pirma:

a) nagrinėti ieškinius, susijusius su ELPA valstybėms taikoma priežiūros procedūra;

b) nagrinėti apeliacinius skundus dėl sprendimų, kuriuos priima ELPA priežiūros institucija konkurencijos srityje;

c) spręsti ginčus, kurie iškyla tarp dviejų ar daugiau ELPA valstybių.

109 straipsnis

1. Įsipareigojimų pagal šį Susitarimą vykdymą kontroliuoja, viena vertus, ELPA priežiūros institucija ir, antra vertus, EB Komisija laikydamasi Europos ekonominės bendrijos steigimo sutarties, Europos anglių ir plieno bendrijos steigimo sutarties bei šio Susitarimo.

2. Siekdamos užtikrinti vienodą priežiūrą visoje EEE, ELPA priežiūros institucija ir EB Komisija bendradarbiauja, keičiasi informacija ir konsultuoja viena kitą priežiūros politikos klausimais ir konkrečiais atvejais.

3. EB Komisija ir ELPA priežiūros institucija priima visus skundus, susijusius su šio Susitarimo taikymu. Jos viena kitą informuoja apie gautus skundus.

4. Kiekviena iš šių institucijų nagrinėja visus jų kompetencijai priklausančius skundus ir perduoda kitai institucijai visus skundus, kurie priklauso tos institucijos kompetencijai.

5. Jei tarp šių dviejų institucijų iškyla nesutarimų dėl veiksmų, kurių reikia imtis dėl skundo, arba dėl skundo nagrinėjimo rezultato, kiekviena iš šių institucijų gali klausimą perduoti EEE jungtiniam komitetui, kuris tą klausimą sprendžia vadovaudamasis 111 straipsniu.

110 straipsnis

ELPA priežiūros institucijos ir EB Komisijos pagal šį Susitarimą priimti sprendimai, kuriais asmenims, išskyrus valstybes, skiriama piniginė prievolė, yra vykdomi privaloma tvarka. Ta pati nuostata taikoma ir Europos Bendrijų Teisingumo Teismo, Europos Bendrijų Pirmosios instancijos teismo ir ELPA Teismo pagal šį Susitarimą priimtiems minėto pobūdžio sprendimams.

Vykdymą reglamentuoja civilinio proceso taisyklės, galiojančios toje valstybėje, kurioje jis vykdomas. Vykdomąjį raštą neatliekant jokių formalumų, tik patikrinus sprendimo autentiškumą, prie sprendimo prideda institucija, kurią šiam tikslui paskiria kiekviena Susitariančioji Šalis ir apie kurią praneša kitoms Susitariančiosioms Šalims, ELPA priežiūros institucijai, EB Komisijai, Europos Bendrijų Teisingumo Teismui, Europos Bendrijų Pirmosios instancijos teismui ir ELPA Teismui.

Suinteresuotos šalies prašymu atlikus šiuos formalumus, ji gali pradėti sprendimo vykdymo procedūrą pagal valstybės, kurios teritorijoje turi būti atlikta sprendimo vykdymo procedūra, teisę kreipdamasi tiesiogiai į kompetentingą instituciją.

Tuo atveju, kai sprendimą priima EB Komisija, Europos Bendrijų Pirmosios instancijos teismas arba Europos Bendrijų Teisingumo Teismas, vykdymą galima sustabdyti tik Europos Bendrijų Teisingumo Teismo sprendimu, o tuo atveju, kai sprendimą priima ELPA priežiūros institucija arba ELPA Teismas, — ELPA Teismo sprendimu. Tačiau sprendimų vykdymo tinkamumo kontrolė priklauso atitinkamų valstybių teismų jurisdikcijai.







3 s k i r s n i s

Ginčų sprendimas

111 straipsnis

1. Vadovaudamasi toliau išdėstytomis nuostatomis, Bendrija arba ELPA valstybė gali su šio Susitarimo aiškinimu ar taikymu susijusį ginčytiną klausimą perduoti EEE jungtiniam komitetui.

2. EEE jungtinis komitetas gali tą ginčą išspręsti. Jam pateikiama visa informacija, kuri gali praversti išsamiam situacijos tyrimui, kuris atliekamas siekiant rasti priimtiną sprendimą. Šiuo tikslu EEE jungtinis komitetas išnagrinėja visas galimybes išsaugoti gerą šio Susitarimo veikimą.

3. Jei ginčas yra susijęs su šio Susitarimo nuostatų, kurios yra iš esmės tolygios atitinkamoms Europos ekonominės bendrijos steigimo sutarties ir Europos anglių ir plieno bendrijos steigimo sutarties bei taikant šias dvi sutartis priimtų aktų taisyklėms, aiškinimu ir jei ginčas nebuvo išspręstas per tris mėnesius nuo jo pateikimo EEE jungtiniam komitetui, ginče dalyvaujančios Susitariančiosios Šalys gali susitarti prašyti Europos Bendrijų Teisingumo Teismą priimti nutarimą atitinkamų taisyklių išaiškinimo klausimu.

Jeigu per šešis mėnesius nuo procedūros pradėjimo dienos EEE jungtiniam komitetui nepavyko išspręsti ginčo arba jeigu iki to laiko ginče dalyvaujančios Susitariančiosios Šalys nesusitarė prašyti Europos Bendrijų Teisingumo Teismą priimti nutarimą, Susitariančioji Šalis, siekdama ištaisyti galimus neatitikimus, gali

— 113 straipsnyje nustatyta tvarka pagal 112 straipsnio 2 dalį taikyti apsaugos priemonę,

— arba mutatis mutandis taikyti 102 straipsnį.

4. Jeigu ginčas yra susijęs su apsaugos priemonių, kurių buvo imtasi pagal 111 straipsnio 3 dalį arba 112 straipsnį, taikymo sritimi ar trukme arba su pusiausvyros išlyginimo priemonių, kurių buvo imtasi pagal 114 straipsnį, proporcingumu, ir jeigu EEE jungtiniam komitetui per tris mėnesius nuo klausimo perdavimo jam nepavyko išspręsti ginčo, bet kuri Susitariančioji Šalis gali 33 protokole nustatyta tvarka perduoti ginčą arbitražui. Nė vienas šio straipsnio 3 dalyje nurodytas šio Susitarimo nuostatų aiškinimo klausimas negali būti sprendžiamas taikant tokią tvarką. Arbitražo sprendimas ginčo šalims yra privalomas.







4 SKYRIUS

APSAUGOS PRIEMONĖS

112 straipsnis

1. Jeigu iškyla rimtų sektorinio ar regioninio pobūdžio ekonominių, visuomeninių ar aplinkosaugos sunkumų, kurie gali užsitęsti, Susitariančioji Šalis, laikydamasi 113 straipsnyje nustatytų sąlygų ir tvarkos, gali vienašališkai imtis reikiamų priemonių.

2. Tokios apsaugos priemonės neturi būti taikomos platesniu mastu ir ilgiau nei tikrai būtina padėčiai pataisyti. Pirmenybė teikiama tokioms priemonėms, kurios mažiausiai trikdys šio Susitarimo veikimą.

3. Apsaugos priemonės taikomos visoms Susitariančiosioms Šalims.

113 straipsnis

1. Susitariančioji Šalis, kuri pagal 112 straipsnį ketina imtis apsaugos priemonių, per EEE jungtinį komitetą nedelsdama apie tai praneša kitoms Susitariančiosioms Šalims ir suteikia visą svarbią informaciją.

2. Siekdamos surasti visiems priimtiną sprendimą, Susitariančiosios Šalys nedelsdamos EEE jungtiniame komitete pradeda konsultacijas.

3. Atitinkama Susitariančioji Šalis negali imtis apsaugos priemonių tol, kol nėra praėjęs vienas mėnuo nuo šio straipsnio 1 dalyje nurodyto pranešimo, išskyrus atvejus, kai iki minėto termino pabaigos užbaigiama šio straipsnio 2 dalyje nurodyta konsultacijų procedūra. Kai, susiklosčius išimtinėms aplinkybėms, dėl kurių reikia imtis neatidėliotinų veiksmų, negalima atlikti pirminio nagrinėjimo, atitinkama Susitariančioji Šalis gali nedelsdama taikyti apsaugos priemones, kurios yra būtinos padėčiai ištaisyti.

Bendrijos atveju apsaugos priemonių imasi EB Komisija.

4. Atitinkama Susitariančioji Šalis nedelsdama EEE jungtiniam komitetui praneša apie priemones, kurių buvo imtasi, ir suteikia visą svarbią informaciją.

5. Dėl apsaugos priemonių, kurių buvo imtasi, kas tris mėnesius nuo jų priėmimo dienos konsultuojamasi EEE jungtiniame komitete siekiant tas priemones panaikinti iki numatyto jų galiojimo termino pabaigos arba apriboti jų taikymo sritį.

Kiekviena Susitariančioji Šalis gali bet kuriuo metu prašyti, kad EEE jungtinis komitetas minėtas priemones peržiūrėtų.

114 straipsnis

1. Jeigu dėl apsaugos priemonės, kurios ėmėsi Susitariančioji Šalis, sutrinka pusiausvyra tarp pagal šį Susitarimą turimų teisių ir pareigų, bet kuri kita Susitariančioji Šalis gali tos Susitariančiosios Šalies atžvilgiu imtis tokių proporcingų pusiausvyros išlyginimo priemonių, kurių tikrai reikia pusiausvyrai atkurti. Pirmenybė teikiama tokioms priemonėms, kurios mažiausiai trikdys EEE veikimą.

2. Taikoma 113 straipsnyje nurodyta tvarka.







VIII DALIS

FINANSINIS MECHANIZMAS

115 straipsnis

Siekdamos skatinti nuolatinį ir subalansuotą Susitariančiųjų Šalių prekybos ir ekonominių santykių stiprinimą, kaip numatyta 1 straipsnyje, Susitariančiosios Šalys sutaria dėl būtinybės mažinti regionų ekonominius ir socialinius skirtumus. Šiuo atžvilgiu jos atkreipia dėmesį į atitinkamas nuostatas, išdėstytas kitose šio Susitarimo ir jo protokolo dalyse, įskaitant tam tikras priemones, susijusias su žemės ūkiu ir žuvininkyste.

116 straipsnis

ELPA valstybės nustato finansinį mechanizmą, kuriuo siekiama EEE kontekste ir papildant pastangas, kurias šioje srityje jau deda Bendrija, prisidėti prie 115 straipsnyje nustatytų tikslų.

117 straipsnis

▼M301

Nuostatos, kuriomis reglamentuojami finansiniai mechanizmai, pateikiamos 38 ir 38a protokoluose, 38a protokolo papildyme, 38b protokole, 38b protokolo papildyme ir 38c protokole.

▼B







IX DALIS

BENDROSIOS IR BAIGIAMOSIOS NUOSTATOS

118 straipsnis

1. Jei Susitariančioji Šalis mano, kad visų Susitariančiųjų Šalių labui būtų naudinga plėtoti šiuo Susitarimu nustatytus santykius perkeliant juos į sritis, kurių nereglamentuoja šis Susitarimas, ji EEE Taryboje kitoms Susitariančiosioms Šalims pateikia motyvuotą prašymą. EEE Taryba gali nurodyti EEE jungtiniam komitetui išnagrinėti visus šio prašymo aspektus ir pateikti ataskaitą.

EEE Taryba prireikus gali priimti politinį sprendimą pradėti Susitariančiųjų Šalių derybas.

2. Susitarimus, kurie pasiekiami pasibaigus šio straipsnio 1 dalyje nurodytoms deryboms, ratifikuoja arba tvirtina Susitariančiosios Šalys laikydamosi savo pačių procedūrų.

119 straipsnis

Priedai ir juose nurodyti aktai, priimti šio Susitarimo tikslais, bei protokolai sudaro neatskiriamą šio Susitarimo dalį.

120 straipsnis

Jei šiame Susitarime ir ypač 41 ir 43 protokoluose

▼B

nenumatyta kitaip, tuo atveju, kai tą patį dalyką reglamentuoja šis Susitarimas, taikomos šio Susitarimo nuostatos, o ne esamų dvišalių ar daugiašalių susitarimų, kurie, viena vertus, yra privalomi Europos ekonominei bendrijai ir, antra vertus, vienai ar kelioms ELPA valstybėms, nuostatos.

121 straipsnis

Šio Susitarimo nuostatos neužkerta kelio:

a) Šiaurės šalių bendradarbiavimui, jei toks bendradarbiavimas nekenkia geram šio Susitarimo veikimui;

b) Šveicarijos ir Lichtenšteino bendradarbiavimui, vykdomam regioninės sąjungos kontekste, jei šios sąjungos tikslai nepasiekiami taikant šį Susitarimą ir nepakenkiama geram šio Susitarimo veikimui;

▼M135 —————

▼B

122 straipsnis

Susitariančiųjų Šalių atstovai, delegatai ir ekspertai, taip pat pareigūnai ir kiti tarnautojai, kurie veikia pagal šį Susitarimą, netgi nustoję eiti savo pareigas, neturi teisės atskleisti informacijos, kurią jie yra įsipareigoję saugoti kaip profesinę paslaptį, ypač informacijos apie įmones, jų verslo ryšius ar sąnaudų sudedamąsias dalis.

123 straipsnis

Šio Susitarimo nuostatos nekliudo Susitariančiajai Šaliai imtis priemonių:

a) kurių, jos manymu, reikia imtis, kad nebūtų atskleista informacija, kurios atskleidimas prieštarauja gyvybiniams jos saugumo interesams;

b) kurios yra susijusios su ginklų, amunicijos ir karinės paskirties medžiagų arba kitų produktų, kurie yra būtini gynybos tikslams, gamyba ar prekyba, arba su gynybos tikslams būtinais moksliniais tyrimais, plėtra arba gamyba, jei šios priemonės nekenkia gaminių, kurie nėra specialiai skirti karo tikslams, konkurencijos sąlygoms;

c) kurias ji laiko svarbiomis jos pačios saugumui įvykus rimtiems viešąją tvarką trikdantiems vidaus neramumams, kilus karui ar atsiradus didelei, karo grėsmę keliančiai tarptautinei įtampai, arba siekiant vykdyti įsipareigojimus, kuriuos ji prisiėmė taikai ir tarptautiniam saugumui palaikyti.

124 straipsnis

Susitariančiosios Šalys sudaro EB valstybių narių ir ELPA valstybių nacionaliniams subjektams tokias pat sąlygas dalyvauti bendrovių ir firmų, apibrėžtų 34 straipsnyje, kapitale, kokias turi jos pačios nacionaliniai subjektai, nepažeisdamos kitų šio Susitarimo nuostatų taikymo.

125 straipsnis

Šis Susitarimas jokiu būdu nepažeidžia Susitariančiųjų Šalių normų, reglamentuojančių nuosavybės sistemą.

126 straipsnis

1. ►M187 ◄ , Suomijos ►M187 ◄ , Islandijos ►M187 ◄ , Lichtenšteino Kunigaikštystės, Norvegijos Karalystės ir Švedijos Karalystės teritorijoms. Šis Susitarimas taikomas teritorijoms, kurioms taikoma Europos ekonominės bendrijos steigimo sutartis ir Europos anglių ir plieno bendrijos steigimo sutartis, laikantis tose sutartyse nustatytų sąlygų, taip pat Austrijos—————, Suomijos—————, Islandijos—————, Lichtenšteino Kunigaikštystės, Norvegijos Karalystės ir Švedijos Karalystės teritorijoms.

2. Nepaisant šio straipsnio 1 dalies, šis Susitarimas netaikomas Alandų saloms. Tačiau Suomijos Vyriausybė pareiškimu, kurį ji, ratifikuodama šį Susitarimą, deponuoja depozitarui, kuris perduoda patvirtintą jo kopiją Susitariančiosioms Šalims, gali pranešti, kad šis Susitarimas minėtoms saloms taikomas laikantis tokių pačių sąlygų, kaip ir kitoms Suomijos dalims, jei laikomasi šių nuostatų: a) šio Susitarimo nuostatos nekliudo taikyti Alandų salose galiojančių nuostatų dėl: i) apribojimų, taikomų fizinių asmenų, kurie neturi regioninės pilietybės Alandų salose, ir juridinių asmenų teisei įsigyti ir turėti nekilnojamojo turto Alandų salose be šių salų kompetentingų institucijų leidimo; ii) apribojimų, taikomų fizinių asmenų, kurie neturi Alandų salų regioninės pilietybės, arba bet kurio juridinio asmens įsisteigimo teisei ir teisei teikti paslaugas be Alandų salų kompetentingų institucijų leidimo. b) Šis Susitarimas neturi įtakos teisėms, kurias Alandų salų gyventojai turi Suomijoje. c) Alandų salų valdžios institucijos visiems Susitariančiųjų Šalių fiziniams ir juridiniams asmenims taiko tą patį režimą.

127 straipsnis

Kiekviena Susitariančioji Šalis gali pasitraukti iš šio Susitarimo, jei ne vėliau kaip prieš 12 mėnesių raštu apie tai praneša kitoms Susitariančiosioms Šalims.

Iš karto po pranešamo apie ketinimą pasitraukti iš Susitarimo, kitos Susitariančiosios Šalys sušaukia diplomatinę konferenciją, kad numatytų būtinus Susitarimo pakeitimus.

128 straipsnis

►M1

Any European State becoming a member of the Community shall, and the Swiss Confederation or any European State becoming a member of EFTA may, apply to become a party to this Agreement. It shall address its application to the EEA Council.

◄

2. Tokio dalyvavimo sąlygos nustatomos Susitariančiųjų Šalių ir paraišką pateikusios valstybės susitarimu. Šis susitarimas pateikiamas visoms Susitariančiosioms Šalims ratifikuoti arba patvirtinti pagal jų pačių procedūras.

129 straipsnis

1. Šis Susitarimas yra sudarytas vienu originaliu egzemplioriumi, kurio tekstai anglų, danų, graikų, islandų, ispanų, italų, norvegų, olandų, portugalų, prancūzų, suomių, švedų ir vokiečių kalbomis yra autentiški.

▼M268

Atsižvelgiant į Europos ekonominės erdvės plėtrą, šio susitarimo tekstas bulgarų, čekų, estų, kroatų, latvių, lenkų, lietuvių, maltiečių, rumunų, slovakų, slovėnų ir vengrų kalbomis yra autentiškas.

Prieduose nurodytų teisės aktų tekstai anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, suomių, slovakų, slovėnų, švedų, vengrų ir vokiečių kalbomis, paskelbti Europos Sąjungos oficialiajame leidinyje, yra autentiški; autentikavimo tikslu minėti teisės aktai parengiami islandų ir norvegų kalbomis ir paskelbiami Europos Sąjungos oficialiojo leidinio EEE priede.

▼B

2. Susitariančios Šalys šį Susitarimą ratifikuoja arba tvirtina pagal savo atitinkamas konstitucines nuostatas.

Susitarimas deponuojamas Europos Bendrijų Tarybos Generaliniam sekretoriatui, kuris patvirtintas jo kopijas perduoda visoms kitoms Susitariančiosioms Šalims.

Ratifikavimo arba patvirtinimo dokumentai deponuojami Europos Bendrijų Tarybos Generaliniam sekretoriatui, kuris apie tai informuoja visas kitas Susitariančiąsias Šalis.

▼M1

3. This Agreement shall enter into force on the date and under the conditions provided for in the Protocol adjusting the Agreement on the European Economic Area.

▼B

En fe de lo cual, los plenipotenciarios abajo firmantes suscriben el presente acuerdo.

Til bekræftelse heraf har undertegnede befuldmægtigede underskrevet denne aftale.

Zu Urkund dessen haben die unterzeichneten Bevollmächtigten ihre Unterschriften unter dieses Abkommen gesetzt.

Εις πίστωση των ανωτέρο, οι υπογεγραμμένοι πληρεξούσιοι έθεσαν τις υπογραφές τους στην παρούσα συμφωνία.

In witness whereof, the undersigned Plenipotentiaries have signed this Agreement.

En foi de quoi, les plénipotentiaires soussignés ont apposé leurs signatures au bas du présent accord.

þEssu til staðfestingar hafa undirritaðir fulltrúar, sem til þess hafa fullt umboð, undirritað samning þennan.

In fede di che, i plenipotenziari sottoscritti hanno apposto le loro firme in calce al presente accordo.

Ten blijke waarvan de ondergetekende gevolmachtigden hun handtekening onder deze Overeenkomst hebben gesteld.

Som bevitnelse på dette har de undertegnede befullmektigede undertegnet denne avtale.

Em fé do que, os plenipotenciários abaixo assinados apuseram as suas assinaturas no final do presente acordo.

Tämän vakuudeksi alla mainitut täysivaltaiset edustajat ovat allekirjoittaneet tämän sopimuksen.

Till bestyrkande härav har undertecknade befullmäktigade ombud undertecknat detta avtal.

Hecho en Oporto, el dos de mayo de mil novecientos noventa y dos.

Udfærdiget i Porto, den anden maj nitten hundrede og tooghalvfems.

Geschehen zu Porto am zweiten Mai neunzehnhundertzweiundneunzig.

Έγινε στο Πόρτο, στις δύο Μαΐου χίλια εννιακόσια ενενήντα δύο.

Done at Oporto on the second day of May in the year one thousand nine hundred and ninety-two.

Fait à Porto, le deux mai mil neuf cent quatre-vingt-douze.

Gjört í Oporto annan dag maímánaðar árið nítján hundruð níutíu og tvö.

Fatto a Porto, addì due maggio millenovecentonovantadue.

Gedaan te Oporto, de tweede mei negentienhonderd tweeënnegentig.

Gitt i Oporte på den annen dag i mai i året nittenhundre og nitti to.

Feito no Porto, em dois de Maio de mil novecentos e noventa e dois.

Tehty portossa toisena päivänä toukokuuta tuhat yhdeksänsataayhdeksänkymmentäkaksi.

Undertecknat i Oporto de 2 maj 1992.

Por el Consejo y la Comisión de las Comunidades Europeas

For Rådet og Kommissionen for De Europæiske Fællesskaber

Für den Rat und die Kommission der Europäischen Gemeinschaften

Για το Συμβούλιο και την Επιτροπή των Ευρωπαϊκών Κοινοτήτων

For the Council and the Commission of the European Communities

Pour le Conseil et la Commission des Communautés européennes

Per il Consiglio e la Commissione delle Comunità europee

Voor de Raad en de Commissie van de Europese Gemeenschappen

Pelo Conselho e pela Comissão das Comunidades Europeias

Pour le royaume de Belgique

Voor het Koninkrijk België

På Kongeriget Danmarks vegne

Für die Bundesrepublik Deutschland

Για την Ελληνική Δημοκρατία

Por el Reino de España

Pour la République française

Thar cheann Na hÉireann

For Ireland

Per la Repubblica italiana

Pour le grand-duché de Luxembourg

Voor het Koninkrijk der Nederlanden

Pela República Portuguesa

For the United Kingdom of Great Britain and Northern Ireland

Für die Republik Österreich

Suomen tasavallan puolesta

Fyrir Lýðveldið Ísland

Für das Fürstentum Liechtenstein

For Kongeriket Norge

För Konungariket Sverige

Für die Schweizerische Eidgenossenschaft

Pour la Confédération suisse

Per la Confederazione svizzera

PROTOKOLAS

1 PROTOKOLAS

dėl horizontalių adaptacijų

Susitarimo prieduose minimų aktų nuostatos taikomos pagal šį Susitarimą ir šį Protokolą,išskyrus tuos atvejus, jei atitinkamame priede numatyta kitaip. Specifinės atskiriems aktams būtinos adaptacijos išdėstytos priede, kuriame nurodytas atitinkamas aktas.

1. ĮŽANGINĖS AKTŲ DALYS

Nurodytų aktų preambulės Susitarimo tikslais nėra adaptuojamos. Jos svarbios tiek, kiek būtina siekiant tinkamai išaiškinti ir taikyti tų aktų nuostatas, laikantis Susitarimo.

2. EB KOMITETAMS SKIRTOS NUOSTATOS

Aktuose numatytos procedūros, instituciniai susitarimai arba kitos EB komitetams skirtos nuostatos nagrinėjami Susitarimo 81, 100 ir 101 straipsniuose ir 31 protokole.

3. NUOSTATOS, NUSTATANČIOS BENDRIJOS AKTŲ ADAPTAVIMO/KEITIMO PROCEDŪRAS

Jei akte numatyta EB procedūra, skirta tokiam aktui adaptuoti, išplėsti ar iš dalies pakeisti arba plėtoti naujas Bendrijos politikos kryptis, iniciatyvas ar aktus, taikoma atitinkama Susitarime numatyta sprendimų priėmimo tvarka.

4. INFORMACIJOS MAINŲ IR PRANEŠIMO TVARKA

▼M2

a) Kai valstybė narė turi pateikti informaciją EB Komisijai, ELPA valstybė šią informaciją pateikia ELPA priežiūros institucijai, kuri ją persiunčia ELPA valstybių nuolatiniam komitetui. Tas pats taikoma, kai informaciją turi persiųsti kompetentingos institucijos. EB Komisija ir ELPA priežiūros institucija keičiasi informacija, kurią jos gavo iš EB valstybių narių ar iš ELPA valstybių arba iš kompetentingų institucijų.

▼B

b) Kai EB valstybė narė turi pateikti informaciją vienai ar daugiau kitų EB valstybių narių, ji šią informaciją pateikia ir EB Komisijai, kuri ją persiunčia nuolatiniam komitetui, kad šis ją išplatintų ELPA valstybėms. ELPA valstybė pateikia informaciją vienai ar daugiau kitų ELPA valstybių bei nuolatiniam komitetui, kuris ją persiunčia EB Komisijai, kad ši ją išplatintų EB valstybėms narėms. Tas pats taikoma, kai informaciją turi pateikti kompetentingos institucijos.

c) Srityse, kuriose dėl skubos informacija turi būti perduota greitai, taikomi atitinkami sektoriuose priimti sprendimai, numatantys tiesioginius informacijos mainus.

d) Funkcijas, susijusias su tikrinimo ar tvirtinimo, informavimo, pranešimo, konsultavimosi ar panašiems dalykams numatytomis procedūromis, ELPA valstybių atžvilgiu EB Komisija vykdo laikydamasi procedūrų, kurias yra nustačiusios šios valstybės. Tai nepažeidžia 2, 3 ir 7 dalies nuostatų. EB Komisija ir ELPA priežiūros institucija arba nuolatinis komitetas, priklausomai nuo konkretaus atvejo, keičiasi visa su šiais klausimais susijusia informacija. Bet kuris su šiais dalykais susijęs klausimas gali būti perduotas EEE jungtiniam komitetui.

5. PERSVARSTYMO IR PRANEŠIMO TVARKA

Jei nurodytame akte numatyta, kad EB Komisija arba kita EB įstaiga turi parengti ataskaitą, įvertinimą ar pan., ELPA priežiūros institucija arba nuolatinis komitetas, priklausomai nuo konkretaus atvejo, vienu metu, jei nėra susitarta kitaip, rengia atitinkamą ataskaitą, įvertinimą ar pan., susijusį su ELPA valstybėmis. EB Komisija ir ELPA priežiūros institucija arba nuolatinis komitetas, priklausomai nuo konkretaus atvejo, konsultuojasi ir keičiasi informacija tuo metu, kai rengia atitinkamas ataskaitas, kurių kopijas siunčia EEE jungtiniam komitetui.

6. INFORMACIJOS SKELBIMAS

a) Jei pagal nurodytą aktą EB valstybė narė turi paskelbti atitinkamą informaciją apie faktus, procedūras ir pan., ELPA valstybės taip pat, laikydamosi Susitarimo, atitinkamu būdu paskelbia tokią informaciją.

b) Jei nurodytame akte numatyta, kad faktai, procedūros, ataskaitos ir pan. turi būti paskelbti Europos Bendrijų oficialiajame leidinyje,atitinkama informacija apie ELPA valstybes skelbiama šio leidinio atskiroje EEE dalyje ( 3 ).

7. TEISĖS IR PAREIGOS

Teisės ir pareigos, kurios EB valstybėms narėms, jų viešiesiems subjektams, įmonėms arba asmenims suteikiamos vieni kitų atžvilgiu, yra laikomos teisėmis ir pareigomis, suteikiamomis ar nustatomomis Susitariančiosioms Šalims, kuriomis, priklausomai nuo konkretaus atvejo, taip pat laikomos jų kompetentingos institucijos, viešieji subjektai, įmonės arba asmenys.

8. NUORODOS Į TERITORIJĄ

Akte pateikiamos nuorodos į „Bendrijos“arba „bendrosios rinkos“teritoriją šiame Susitarime laikomos nuorodomis į Susitariančiųjų Šalių teritoriją kaip apibrėžta Susitarimo 126 straipsnyje.

9. NUORODOS Į EB VALSTYBIŲ NARIŲ PILIEČIUS

Akte pateikiamos nuorodos į EB valstybių narių piliečius šiame Susitarime laikomos nuorodomis ir į ELPA valstybių piliečius.

10. NUORODOS Į KALBAS

Jei aktas suteikia EB valstybėms narėms, jų viešiesiems subjektams, įmonėms ar asmenims teises arba nustato pareigas, susijusias su kurios nors Europos Bendrijų oficialios kalbos vartojimu, laikoma, kad atitinkamos teisės ir pareigos, susijusios su kurios nors Susitariančiųjų Šalių oficialios kalbos vartojimu, yra suteikiamos arba nustatomos Susitariančiosioms Šalims, jų kompetentingoms institucijoms, viešiesiems subjektams, įmonėms arba asmenims.

11. AKTŲ ĮSIGALIOJIMAS IR ĮGYVENDINIMAS

Nuostatos dėl Susitarimo prieduose nurodytų aktų įsigaliojimo ar įgyvendinimo šiam Susitarimui nėra aktualios. Laikas ir data, per kurį ir iki kurios ELPA valstybėse turi įsigalioti ir būti įgyvendinti tokie aktai, nustatomi remiantis Susitarimo įsigaliojimo data, taip pat nuostatomis dėl pereinamojo laikotarpio priemonių.

12. BENDRIJOS AKTŲ ADRESATAI

Nuostatos, kurios numato, kad Bendrijos aktas skirtas Bendrijos valstybėms narėms, šiam Susitarimui nėra aktualios.

▼M108

2 PROTOKOLAS

DĖL PRODUKTŲ, KURIEMS SUSITARIMAS NETAIKOMAS PAGAL 8 STRAIPSNIO 3 DALIES A PUNKTĄ







HS pozicijos Nr. Prekių aprašymas 3502 Albuminai, albuminatai ir kiti albuminų dariniai – Kiaušinių albuminas: ex 11 – – Netinkamas arba skirtas padaryti netinkamu maistui ex 19 – – Kitas kiaušinių albuminas, išskyrus netinkamą arba skirtą padaryti netinkamu maistui ex 20 – Pieno albuminas, įskaitant dviejų arba daugiau išrūgų baltymų koncentratus, išskyrus netinkamą arba skirtą padaryti netinkamu maistui 3823 Pramoninės riebalų monokarboksirūgštys; rūgščiosios alyvos, gautos rafinuojant; pramoniniai riebalų alkoholiai: – Pramoninės riebalų monokarboksirūgštys; rūgščiosios alyvos, gautos rafinuojant: ex 11 – – Stearino rūgštis, skirta gyvūnams šerti ex 12 – – Oleino rūgštis, skirta gyvūnams šerti ex 13 – – Talo alyvos riebalų rūgštis, skirta gyvūnams šerti ex 19 – – Kitos rūgštys, skirtos gyvūnams šerti ex 70 – Pramoniniai riebalų alkoholiai, skirti gyvūnams šerti

3 PROTOKOLAS

DĖL PRODUKTŲ, NURODYTŲ SUSITARIMO 8 STRAIPSNIO 3 DALIES B PUNKTE













1 straipsnis

1. Susitarimo nuostatos taikomos I ir II lentelėse išvardytiems produktams laikantis šio protokolo nuostatų.

2. ►M153 ◄ Šio protokolo nuostatos netaikomos Lichtenšteinui—————

2 straipsnis

1. I lentelėje nurodytiems produktams taikomi tos lentelės prieduose nurodyti muitai.

▼M320

I lentelėje nurodytiems Islandijos arba Europos Sąjungos kilmės, kaip nustatyta Visos Europos ir Viduržemio jūros regiono valstybių preferencinių kilmės taisyklių regioninėje konvencijoje, produktams taikomi muitai, atitinkamai nustatyti I lentelės I priedo 4a punkte ir I lentelės II priedo 1a punkte.

▼M108

2. Šie muitai persvarstomi kiekvienais kalendoriniais metais. Jungtinis komitetas gali juos patikslinti, atsižvelgdamas į išlaidų pagrindiniams žemės ūkio produktams raidą Susitariančiųjų Šalių tarpe ir (arba) į abipuses nuolaidas.

3 straipsnis

1. Šis protokolas nekliudo kiekvienai Susitariančiajai Šaliai I lentelėje išvardytiems produktams taikyti jos eksporto grąžinamųjų išmokų sistemą, atsižvelgiant į pagrindinių žemės ūkio produktų kainų pasaulio rinkoje ir Susitariančiųjų Šalių rinkose skirtumų poveikį.

2. Jeigu suteikiamos gamybos grąžinamosios išmokos arba tiesioginės subsidijos, susijusios su eksportuojamų produktų gamyboje naudojamais pagrindiniais žemės ūkio produktais, atitinkamai sumažinama eksporto grąžinamoji išmoka.

4 straipsnis

Susitariančiosios Šalys periodiškai leidžia viena kitai susipažinti su grąžinamųjų išmokų už pagrindinius žemės ūkio produktus lygiais, kurie gali būti taikomi I lentelėje išvardytiems produktams ir susijusius žemės ūkio politikos pokyčius, įskaitant nustatytas žemės ūkio produktų kainas.

5 straipsnis

1. Susitariančiosios Šalys negali imti muitų arba lygiaverčio poveikio mokesčių importuojant arba suteikti grąžinamųjų išmokų eksportuojant II lentelėje išvardytus produktus.

2. II lentelėje išvardytiems produktams mutatis mutandis taikomos 4 straipsnio nuostatos.

6 straipsnis

Susitariančiosios Šalies prašymu EEE jungtinis komitetas gali persvarstyti šį protokolą. Tokio persvarstymo metu I ir II lentelės gali būti iš dalies keičiamos dėl produktų, kuriems taikomas protokolas ir taikytinų muitų.

7 straipsnis

1. Susitariančiosios Šalys praneša EEE jungtiniam komitetui šiam protokolui įgyvendinti patvirtintas išsamias taisykles.

2. Bet kuri Susitariančioji Šalis bet kuriuo metu gali paprašyti, kad EEE jungtiniame komitete būtų apsvarstytas šio protokolo veikimas.







I LENTELĖ HS pozicijos Nr. Prekių aprašymas 0403 Pasukos, rūgpienis ir grietinė, jogurtas, kefyras ir kitoks fermentuotas arba raugintas pienas ir grietinėlė, koncentruoti arba nekoncentruoti, į kuriuos pridėta arba nepridėta cukraus ar kitų saldiklių arba aromatinti arba nearomatinti, į kuriuos pridėta arba nepridėta vaisių, riešutų arba kakavos: 10 – Jogurtas ex 10 – – Aromatintas arba į kurį pridėta vaisių, riešutų arba kakavos 90 – Kiti ex 90 – – Aromatintas arba į kurį pridėta vaisių, riešutų arba kakavos 0501 Neapdoroti žmonių plaukai, plauti arba neplauti, valyti arba nevalyti; žmonių plaukų atliekos 0502 Kiaulių arba šernų šeriai ir plaukai; barsukų plaukai ir kiti plaukai, naudojami šepečiams ir teptukams gaminti; šių šerių arba plaukų atliekos 0503 Ašutai ir ašutų atliekos, suformuoti arba nesuformuoti į sluoksną, su pagrindu arba be pagrindo 0505 Paukščių odos ir kitos jų kūno dalys su plunksnomis arba pūkais; plunksnos ir plunksnų dalys (su pakirptais arba nepakirptais kraštais) bei pūkai, toliau neapdoroti, išskyrus jų išvalymą, dezinfekavimą arba paruošimą laikyti; plunksnų arba plunksnų dalių milteliai ir atliekos 0507 Dramblio kaulas, vėžlių šarvai, banginių ūsai ir banginių ūsų šeriai, ragai, elnių ragai, kanopos, nagai ir snapai, neapdoroti arba paprastai apdoroti, bet neišpjauti pagal formą; šių produktų milteliai ir atliekos 0508 Koralai ir panašios medžiagos, neapdorotos arba paprastai apdorotos, bet neapdorotos kitu būdu; moliuskų geldelės, vėžiagyvių arba dygiaodžių kiautai, sepijų skeleto plokštelės, neapdorotos (-i) arba paprastai apdorotos (-i), bet neišpjautos (-i) pagal formą, jų milteliai ir atliekos 0509 Gyvūninės kilmės gamtinės pintys 0510 Pilkoji ambra, bebrų muskusas, cibetas ir muskusas; ispaniniai vabalai; tulžis, džiovinta arba nedžiovinta; liaukos ir kiti gyvūniniai produktai, naudojami farmacijos preparatams gaminti, švieži, atšaldyti, sušaldyti arba kitu būdu konservuoti neilgam laikymui 0710 Daržovės (nevirtos arba virtos garuose ar vandenyje), užšaldytos 40 – Cukriniai kukurūzai (Zea mays var. saccharata) 0711 Konservuotos daržovės, netinkamos ilgai laikyti ir papildomai neapdorojus tiesiogiai vartoti maistui (pavyzdžiui konservuotos dujiniu sieros dioksidu, sūrymu, sieros vandeniu arba kitais konservuojamais tirpalais): 90 – Kitos daržovės; daržovių mišiniai: ex 90 – – Cukriniai kukurūzai (Zea mays var. saccharata) 1302 Augalų syvai ir ekstraktai; pektino medžiagos, pektinatai ir pektatai; agaras ir kitos augalinės gleivės bei tirštikliai, modifikuoti arba nemodifikuoti: – Augalų syvai ir ekstraktai: 14 – – Skaistenio (piretrumo) arba augalu šaknu, kuriu sudetyje yra rotenono 19 – – Kiti: ex 19 – – – Augalų ekstraktų mišiniai, skirti gėrimų arba maisto produktų gamybai ex 19 – – – Kiti medicininiai augalų ekstraktai, išskyrus augalų ekstraktų mišinius, skirtus gėrimų ar maisto produktų gamybai, arba vanilės aliejingosios dervos ekstraktą 20 – Pektino medžiagos, pektinatai ir pektatai: ex 20 – – Į kuriuos pridėtas cukrus sudaro ne mažiau kaip 5 % masės 1401 Augalinės medžiagos, daugiausia tin